Bukedde Online - Balandiroodi ne Mmengo bawagidde amateeka g'ettaka amapya\nBalandiroodi ne Mmengo bawagidde amateeka g'ettaka amapya\nEnzigi zikola kinene ku bulungi bw'ekizimbe\nBalandiroodi ne Mmengo bawagidde amateeka g’ettaka amapya\nOkukolera emirimu ku ttaka olina kusooka kutegeezaako kakiiko ka disitulikiti akavunaanyizibwa ku ttaka.\nGAVUMENTI eyisizza amateeka amapya agagenderera okumalawo ekibbattaka n’okutwala ebibira n’entobazzi. Mu mboozi eyookubiri ku mateeka gano Ahmed Mukiibi ne Dickson Kulumba balaze engeri balandiroodi gye bagoogerako.\nMU nkyukayuuka mu by'ettaka ezaatandise okukola ku Lwokuna lwa wiiki eno, Gavumenti tejja kuddamu kuganya kkampuni z'abatunda ettaka abalina omuze gw'okugula agatundutundu g'ettaka mu byalo ne basenda emmere y'abatuuze ne batemamu bupoloti.\nMu mateeka amapya, tewali muntu alina buyinza kukyusa nkozesa ya ttaka nga tasoose kufuna lukusa kuva mu kakiiko akateekerateekera disitulikiti Omwogezi wa Minisitule y'ebyettaka Dennis Obbo yagambye nti ettaka ly'omu byalo erisinga libeera lyakulimirirako so si kuzimbako mayumba. Kino Obbo yagambye nti kye kimu ku bitagenda kuddamu kubaawo okuva enkyukakyuka empya mu by'ettaka lwe zaatandise okukola.\nObukiiko obuteekerateekera disitulikiti Obbo yagambye nti buno bwe bulina obuyinza okukyusa enkozesa y'ettaka, okugeza; okuva ku kubeera ettaka ery'okulimirako okudda ku kubeera ttaka ly’okuzimbako amayumba era okuggyako ng'ekyo kikoleddwa, abatunda ettaka tebagenda kuddamu kutaataaganya bantu nga bwe babadde bakola.\nAmateeka amapya gaakumalawo obuyumba obw’omugotteko nga buno mu bibuga.\nEnkyukakyuka zino Gavumenti ezireese kuyamba bannansi okufuna enkulaakulana mu bitundu byabwe so si kunyigirizibwa. Obbo yagambye ekigendererwa kya gavumenti ekikulu kwe kussa mu nkola etteeka ery'okuteekerateekera erya Physical Planning Act 2010 okulaba nti Bannayuganda babeera mu bitundu byabwe nga biteekeddwateekeddwa bulungi. " Okuva kati, omuntu bw'agula ettaka ly'ekyapa, ateekwa okulaga ekkubo erimutuusa ku poloti ye ng'erina ebipimo nga bwe birambikiddwa mu tteeka" Obbo bwe yagambye. Gavumenti tegenda kuddamu kugaba byapa ebya bupoloti obusikirikitu.\nobuzibu kussa mu nkola tteeka Godfrey Lule, eyaliko Minisita w'ebyamateeka mu gavumenti ya wakati n'ey'e Mmengo agamba: Bwe kibeera ng’enkyukakyuka zikoleddwa ku lw'obulungi bw'okuteekerateekera eggwanga, ekyo kirungi wabula nze nnina okutya nti Gavumenti eyinza okuba nga terina busobozi kukissa mu nkola kubanga amateeka ag'okuteekerateekera eggwanga gabaddewo ebbanga ddene naye gakoma mu bitabo.\nSsinga amateeka ag'okuteekerateekera eggwanga gaali gagobererwa, Kampala yandibadde tafaanana nga bw'afaanana kati, teyandibaddemu bifo nga Katanga, Kivvulu n'ebifo ebirala ebirimu obuyumba obw'omugotteko abantu baffe gye basula obubi ennyo.\nSikakasa nti Gavumenti erina obumalirivu n'obusobozi okussa mu nkola enkyukakyuka z’ereese kubanga waliwo n'amateeka amalala bangi agazze gabagibwa ne gayisibwa kyokka ne gatassibwa mu nkola.\nOkugeza waliwo etteeka erigaana okuleekaanira mu kibuga n'ebifo ebirala kyokka osanga omuziki nga gusindogoma okumpi n'eddwaaliro ne weebuuza oba ddala amateeka agayisibwa gakola! Nnina okutya nti bino bigenda kwongera kunyigiriza muntu waabulijjo kubanga mu kiseera kino abantu abamu bamala n'omwaka mulamba nga bagoba ebyapa nga tebifuluma.\nKati enkyukakyuka zino zigenda kwongera ku kiseera ekyapa kye kimala nga tekinnafuluma, olwo omuntu waabulijjo atalina ssente zaakugulirira ayongera okubonaabona. Joseph Ssemambo, omukugu eyeebuuzibwako mu by'okuteekateeka ettaka n'ebibuga; Ku lwange Gavumenti ekoze kirungi okuleeta enkola eno era yalwawo dda, kyandibadde kyakolebwa emyaka 30 emabega. Ensonga lwaki ebibuga byaffe bifaanana nga bwe biri eri nti poloti zimala gatemwatemwa awatali kwetegereza biki ddala ebiri mu kitundu ekyo, okugeza eyinza okubeera nga terina kkubo, awayita amazzi n'ebirala kyokka n’egenda mu maaso n'ezimbibwamu.\nEkizibu ekirala ekibaddewo nti enkola ennuhhamu yaviibwako ne tutandika na kuzimba, n’odda mu kukola pulaani n'oleeta abapunta okwetegereza ettaka w’ozimbye kyokka ng'enkola entuufu abakola pulaani be balina okusooka okuteekateeka enkozesa y'ettaka bw’erina okubeera ne bakugamba nti olwo luguudo wadde nga terunnateekebwawo kyokka nga kyateekebwateekebwa dda. Abapunta ne baddako okulabira ddala ku ttaka ebyo ebiteekeddwateekeddwa we binaayita, abakubi ba pulaani n'ebizimbe bwe birifaanana olwo bayinginiya ne basembayo okuteeka mu nkola ebyo ebitegekeddwa abakubi ba pulaani.\nOkutwala enkola mu maaso awatali buzibu, abavunanyizibwa ku nteekateeka eno basaanye okukuba pulaani z'ebitundu byonna zibeerewo nti enkulaakulana yonna w’ejjira nga bifunika wabula si kulinda nti gundi ayagala kukolera mu kifo bwe kiti ate olwo pulaani ne ziryoka zijjukirwa. Nsaba abantu batwale entegeka eno n'omwoyo omulungi nti egenderera kulungiya bitundu byaffe n'okumalawo emivuyo egy'enjawulo, balemekugiteekamu nguzi okusobola okusigala nga bazimba awantu wadde tewakkirizibwa era bakkirize n'okuwabulwa.\nBwe bakugamba nti poloti eno tojja kusobola kugisala ku kyapa kuba walina okuyitawo oluguudo, amazzi, ebintu ebiyamba ekitundu, kkiriza odde awalala. mmengo egaanirizza DENIS BUGAYA, Omwogezi wa Buganda Land Board: Buganda Land Board (BLB) ebadde egoberera emitendera nga bwe girambikiddwa mu tteeka lya Physical Planning Act. "Enkyukakyuka za Gavumenti tuziraba ng'okwongera okunyweza amateeka agagobererwa mu kufuna ebyapa. Mu ntambuza y'emirimu e Kampala ne Wakiso tubadde tubigoberera", bwe yagambye. Enkola yaakwongera kuleeta nkulaakulana kubanga kiyamba obutataataaganya nteekateeka eyalambikibwa mu bitundu.\nMu mbeera eno Gavumenti esaanye okulaba ng'emitendera gyonna egireeteddwa mu nkola eno, nga gyanguwa giveemu okunyigiriza abantu kuba kiyinza okuvaamu ebizibu bingi okuli okwongera enguzi. Okusobola okutereeza kino abakozi n'ebyuma birina okubeerawo mu bungi okusobozesa enkola eno okwanguwa.\nHenry Ssebaggala, avunaanyizibwa ku by'okuteekateeka ebibuga mu Buganda Land Board (BLB): Emitendera egiyitibwamu okufuna ebyapa wano mu Kampala tumaze ebbanga nga tugigoberera nga tweyambisa ekitongole kya KCCA. Mu mbeera ey'ekikugu okwongeramu kw'okusooka okutuukirira akakiiko k'ebyettaka mu Disitulikiti kigenda kwongera ku bungi bw'ebisale ebyetaagisa mu enkola eno. Ensimbi zino ezigenda okusabibwanga akakiiko ate n'akola ku nsonga z'ettaka alina kuziteeka ku kasitoma we.\nEkirala ebiseera bigenda kwongera okutwalibwa mu bungi kubanga bwe weetegereza ensonga eno Disitulikiti ezimu tezinnateekawo bukiiko bukola ku nsonga eno. Luli emitendera egibadde giyitibwamu nga gitwala emyezi ng'ena ate gino egyongeddwaamu kitegeeza mu bitundu ebimu omuntu atuuse okufuna ekyapa nga kiwedde mu myezi nga munaana.\nWasajja Huzair, owa kampuni ya WAHU Property agencies and Land Surveyors Consultants Enkyukakyukaza Gavumenti z'ereese zirina ebirungi wabula n'ebizibu zirina bingi. Zigenda kuyambako okulwanyisa omuze gw'okubba ettaka kubanga emitendera egiyitibwamu okufuna ekyapa gimyumyuddwa. Ekirungi ekirala nti wagenda kubaawo okutegekera ebitundu obulungi kye nsuubira nti kigenda muleetawo enkulaakulana ssinga kinaaba kissiddwa mu nkola.\nWabula obuzibu obuli mu nkukakyuka zino, okutunda n'okugula ettaka kugenda kukaluubirira enjuyi zonna, kubanga omuntu tajja kutunda oba kugula ttaka okuggyako ng'afunye ebbaluwa y'akakiiko akateekerateekera disitulikiti oba ekibuga.\nEnkyukakyuka zaakuyingira mu nsawo y'agula n'atunda ettaka kubanga abaakakiiko balina okusooka okutwalibwa mu kitundu awali ettaka era kino kirina okusasulirwa agula n'atunda . Waliwo n'okutya nti enguzi mu by'okutunda n'okugula ettaka egenda kweyongera kubanga abaakakiiko abamu bayinza okusaba enguzo okusobola okuwa ebbaluwa.\nIsrael Mayengo, yaliko Minisita e Mmengo; Enkola eno erabika nnungi kyokka simanyi lwaki epapiddwa okuleetebwa awatali na kusooka kuteesebwako n'egenda mu nkola nga yekkaanyiziddwa bulungi!\nWabaddewo obuzibu nti abantu babadde bakeera bukeezi n’asalawo okuzimba mu kifo era n’azimba, nneewewuunya entegeka y'abakugu baffe, bakolera ddala mulimu ki mu bifo ebyo? Kino olumu kibadde kirabika ku bifo by’olabira ddala nti bya nkizo n'okugasa abantu bonna naddala ebifo byaffe ebyobuwangwa - bye nsaba mu nkola eno empya bikuumibwe. Tusaba wabeerewo obutangaavu nga kikolebwa abantu baleme kunyigirizibwa n'okutaataaganya ebyo bye beetaaga okukolera ku ttaka.\nNsaba kino nga kikolebwa waleme kubeerawo bweralikirivu nti bannaffe balina ekigendererwa ky'okulaba nga bamalawo ettaka lyonna eriri ku mayiro 9000- olumu lye bayita erya bonna. Hajji Ssemakula owa Ssema Properties agamba: Amateeka amapya gongedde misoso egigenda okukaluubiriza buli ali mu buguzi bw’ettaka.\nAbaweereddwa obuyinza bw’okulondoola ensonga eno ku Disitulikiti balina okukozesa obwangu okutuukana n’obwetaavu obuliwo oluusi ky’osanga nga kibulamu mu bitongole byaffe. Enkola eno bw’eneeba yaakutambula bulungi nsaba esooke egezesebwe mu bifo by’ebibuga ebinene kubanga yo waliyo omulimu gw’okuteekateeka ogukoleddwaako.\nRichard nkwekuumidde gwe olisalawo\nDavid fuba okukola tuve mu bupangisa


Bukedde Online - Basajja bannange muntaase omukazi anzita!\nBugingo waakulaga Makula eri endiga mu but...\nMu ntaase, basajja bannange mu ntaase omukazi anzita… ebyo bye bigambo Joseph Kawuma bakira by’alaajana ng’omukazi Barbra Nakirya amuli bukiika ng’omwana anatta nnyina. Olwo nno bbo abasaakaanya nga bawoza koolabe, muyitirizza obufere!\nNakirya ng'aggunda Kawuma agakonde agokumukumu.\nMu ntaase, basajja bannange mu ntaase omukazi anzita… ebyo bye bigambo Joseph Kawuma bakira by'alaajana ng'omukazi Barbra Nakirya amuli bukiika ng'omwana anatta nnyina. Olwo nno bbo abasaakaanya nga bawoza koolabe, muyitirizza obufere!\nNakirya omutuuze w'e Mukono yakutte Kawuma omutuuze w'e Lugazi gwe yabadde alumiriza okumufera ssente ze.\nKawuma abatuuze baamwambudde nga bwe bamulangira obufere.\nYagambye nti Kawuma n'omusajja omulala baamufeze nga bwe baabadde basudde ssente zaabwe olwo ne bamukaka okwaza ensawo ye ensimbi emitwalo 20 ze yabadde atwala ku ssomero ly'omwana ne bazibbamu ne badduka kyokka n'agoba Kawuma n'amukwata n'alyoka amugunjula mu nkola ya kizadde era alifa amunyumyako.\nNakirya yakutte Kawuma nga bw'amuyisaamu n'empi olwo abantu gye baavudde nabo ne bamwegattako ne bamukuba n'okumuyuliza amasuuti ge yabadde ayambadde ng'eno akola gumu gwakulaajana butamutta.\nKawuma ng'alaajanira basajja banne bamutaase naye nga wa!\nBino byabadde mu kibuga ky'e Mukono wakati. Kawuma yakanze kwegayirira basajja banne bamutaase ku Nakirya eyabadde amufuukidde olukokobe nga buteerere.\nNga bamaze okumukuba atiriika n'omusaayi nga bamwambudde n'engoye zonna, ng'akkirizza n'okusasula ensimbi za Nakirya, Kawuma baamuwazeewaze ne bamutwala ku poliisi y'omu Ppaaka ya takisi e Mukono.\nKawuma agakonde agaamukubiddwa gaamunoze.\nWabula abapoliisi eno baabakyomedde lwaki baabadde bamukubye okutuuka ku kutonnya omusaayi ne batamutwala butereevu ku poliisi era ne bagaana okuyingiza omusango ne babasaba beeyongereyo ku poliisi enkulu e Mukono emannyiddwa ng'ey'omu Kayembe.\nKyokka ye Kawuma yalabise nga yewuunya Nakirya mukazi kika ki alina amaanyi okukira n'abasajja ng'era osanga ssinga yabadde kakazikazi ebyo tebyandimutuseeko.\nEkyatuuse ku Kawuma alikinyumizaako n'abaana.\nKawuma ng'atuusiddwa ku poliisi.\nEnnaku n'obugubi byempiseemu mu kkomera e Dubai ne Sweden nja kulwawo okubyerabira- SK Mbuga


Bukedde Online - Obadde okimanyi nti butto w'ebiryo ayamba ku maanyi g'ekisajja ? laba wano mu story y'omukenkufu Julius Nyanzi\nAbagambibwa okukukusa ente ezitalina biwandiiko...\nOgwa Bryan White okukuba omusuubuzi amasasi...\nOmukenkufu Julius Nnyanzi\nKUMPI buli omu amanyi ensujju, bangi bazirya buli lunaku, abamu baziryako ssunsa ate abalala biryo. Omuyimbi Basudde yaziyimbako ng’azisukkulumya ku muwafu olw’emigaso gyazo n’okukula amangu. Ensujju ebiriisa ebisinga by’efuna mu ttaka ebitereka mu biryo oba ziyite ensigo zaayo.\nEnsigo zino ze zikyasinze okubaamu omunnyo ogwa ‘Zinc’. Naye ekibuuzo omunnyo guno tugufuna bwe tuzirya? Nedda, kuba ebiryo tubirya bisiike sso nga tetulina kubisiikako, kasita obisiika ‘zinc’ omutta. Olina kulya biryo bibisi, naye bw’osanga abirya alya bitono ddala ku biragirwa.\nBuli lunaku olina okulya akataasa k’ebiryo ebibisi, naye si kyangu. Abantu abasinga mu Uganda amannyo malwadde agatasobola kumeketa biryo, ne weesanga nga tebalidde wadde embatu ebbiri! Aba prof. Bioresearch kwe kuvaayo ne butto w’ebiryo by’ensujju okulaba nga twanguyiza abantu okufuna ‘zinc’ gwe bandifunye nga balidde akataasa k’ebiryo n’onywa akagiiko kamu.\nTwala ekyokulabirako ky’abaami abatawaanyizibwa ‘Prostate’ kano ke kanyama akali wakati w’akawago n’oluseke olufulumya omusulo, buli ‘zinc’ lw’akendeera akanyama ako kazimba, bw’aba amulina ayamba akanyama kano okukola omulimu gwako.\nOmulimu gwako omukulu kwe kukola amazzi agasaabulula asidi abakyala gwe balina abayamba ku buwuka obutabakwata, wabula ate asidi attiramu enkwaso kasita omusajja aba nga talina kirungo kya ‘zinc’ kino kitegeeza nti ne bwe yeegatta aba tazaala kuba enkwaso bazookya olw’ebbula lya ‘zinc’. Ate ssinga eyongera okubulwa ekirungo kino, kitegeeza oyolekera okulwala kookolo w’obusajja.\nOsobola okuteeka akagiiko ka butto w’ebiryo mu mmere oba mu mazzi agabuguma n’onywa, kuba akajiiko ka butto kamu keenkanaankana n’akataasa k’ebiryo ebibisi. lAbalya emmere ey’omu ttaka okugeza endaggu, kaama, kyetutumula n’endala erimu omunnyo gwa ‘zinc’. Kati ggwe akola ssente osobola okutandika okukamula butto okuva mu biryo ate ekirungi birabika.\nAtasobola kubikamula bireete mbigule. lEbiryo biyamba ku bakyala abasiriiza entamu. Ekirungo kya ‘prolactin’ ssinga kiyitirira naddala mu bakyala abatannazaala kibaviraako abakyala okusiriiza entamu kyokka ate bwe bazaala kye kibayamba okuleeta amabeere.\nEbiryo biyamba ku bakyala okukendeeza ku kirungo kino ne batasiriiza ntamu. lButto ono ayamba okuggya ebiwuka mu lubuto mu baana n’abantu abakulu. Kuba ebiwuka bino bireetera omuntu obutaagala kulya, butto abigoba mu lubuto n’akomyawo omwoyo ogwagala emmere.\nEbiryo biyambako ku baana abalina emitima eminafu, egyo egitasobola kukuba emirundi 75 buli ddakiika, ssaako abatambula ehhendo empanvu.\nGuyamba ku bantu abalina siikoseero kuba ‘zinc’ ayamba ebinywa okufuna amaanyi olw’ensonga abamulina ebinywa byabwe biba binafu.\nlButto ayamba okugumya nnabaana ne kiyamba abakyala obutazaalira ku biso. lOmuntu atalaba bulungi, amuyamba ku maaso okugamalako ekifu.\nAbaami mujjukire nti buli lw’omalamu akagoba ofiirwa ‘zinc’ 80 ku 100, ekitegeeza nti ebiryo obyetaaga.\nAlina ekirabo ky’emmere osobola okufumbisa butto w’ebiryo ate omukyala biyamba ku nviiri okuguma. lAyamba ku magi g’abakyala n’abaami okuba n’enkwaso ezitalina bizibu n’amaanyi g’ekisajja. Asangibwa ku Equatorial Mall dduuka nnamba 152 mu Kampala. Mufune ku 0702061652 / 0779519652.


Isaiah 28 NLT - Isaaya 28 LCB | Biblica América Latina\nIsaiah 28 NLT - Isaaya 28 LCB\n1Zikusanze engule ey’amalala g’abatamiivu aba Efulayimu,\nzikusanze ekimuli ekiwotoka[a] eky’obulungi bw’ekitiibwa kye,\nekiri ku mutwe gw’ekiwonvu ekigimu,\nZikusanze ekibuga ky’abo abatamiivu.\n2 Laba, Mukama wa maanyi mangi ddala,\nng’embuyaga ey’omuzira n’embuyaga ezikiriza,\nng’enkuba ey’amaanyi ereeta amataba,\nbwe ndisuula ekibuga ekyo n’amaanyi mangi.\n3 Engule ey’amalala ey’abatamiivu ba Efulayimu\naligibetenta n’ebigere bye.\n4 Ekimuli ekyo ekiwotoka eky’obulungi bw’ekitiibwa kye\nekiri waggulu w’ekiwonvu ekigimu,\nkiriba ng’ettiini erisooka okwengera nga n’amakungula tegannatuuka,\nera omuntu bw’aliraba alinoga n’alirya.\n5 Mu biro ebyo Mukama Katonda ow’Eggye\naliba ngule ya kitiibwa,\ney’abantu be abaasigalawo.\n7 Ne bano nabo batagala olw’omwenge,\nera bawabye olw’ekitamiiza;\nBakabona ne bannabbi batagala olw’ekitamiiza,\nera bawabye olw’omwenge;\nbatagala ne bava mu kwolesebwa,\nera tebasalawo nsonga.\n8 Weewaawo emmeeza zonna ziriko ebisesemye,\ntewakyali kifo kiyonjo.\n9 “Ani gw’agezaako okuyigiriza?\nAni gw’annyonnyola obubaka bwe?\nAbaana abaakalekayo okuyonka\noba abo abaakaggibwa ku mabeere?\n10 Kubanga kola okole, kola okole\nEkiragiro ku kiragiro, ekiragiro ku kiragiro,\nWano katono na wali katono.”\n11 Weewaawo, Katonda alyogera eri abantu abo\nn’emimwa emigenyi mu lulimi olugwira,\n12 abo be yagamba nti,\nKino kye kifo eky’okuwummuliramu eri oyo akooye,\nera kye kifo eky’okuwerera\nnaye ne bagaana okuwuliriza.\n13 Noolwekyo ekigambo kya Mukama kyekiriva kibeera gye bali\nkola okole, kola okole,\nwano katono na wali katono,\nbalyoke bagende bagwe kya bugazi,\nera balitegebwa, era ne batuukako ebisago ne bawambibwa.\n14 Noolwekyo muwulire ekigambo kya Mukama Katonda mmwe abantu abanyoomi,\nmmwe abafuga abantu ababeera mu Yerusaalemi ne mubanyooma.\n15 Weewaawo mwewaana nga bwe mugamba nti, “Twakola endagaano n’okufa, era twalagaana n’amagombe. Ekikangabwa eky’amaanyi ne bwe kijja, tekirina kye kiyinza kutukola, kubanga tufudde obulimba ekiddukiro kyaffe, era mu bukuusa mwe twekwese.”\n16 Mukama Katonda Ayinzabyonna kyava agamba nti,\n“Laba, nteeka mu Sayuuni ejjinja,\nejjinja eryagezesebwa, ery’oku nsonda,\nery’omuwendo, okuba omusingi;\noyo alyesiga taliterebuka.\n17 Ndifuula obwenkanya okuba omuguwa ogupima,\nn’obutuukirivu okuba omuguwa ogutereeza,\nera omuzira gulyera ekiddukiro ekyobulimba,\nn’amazzi galyanjaala ku kifo eky’okwekwekamu.\n18 N’endagaano gye walagaana n’okufa erijjulukuka,\nn’endagaano gye walagaana n’amagombe terinywera.\nEkikangabwa eky’amaanyi bwe kirijja,\n19 Weewaawo buli lwe kinaayitanga,\nbuli lukya emisana n’ekiro.”\nEra okutegeera obubaka buno\nkirireeta ntiisa njereere.\n20 Weewaawo ekitanda kimpi okwegololerako,\nne bulangiti nnyimpi okwebikka.\n21 Weewaawo Mukama aligolokoka nga bwe yagolokoka ku Lusozi Perazimu,\nera alisunguwala nga bwe yasunguwalira mu Kiwonvu eky’e Gibyoni,\nalyoke akole omulimu gwe, omulimu gwe ogwewuunyisa,\natuukirize omulimu gwe, omulimu gwe ogwewuunyisa.\n22 Noolwekyo mulekeraawo okunyooma, enjegere zammwe zireme kweyongera kubazitoowerera.\nNawulira okuva eri Mukama Katonda ow’Eggye\nng’awa ekiragiro ekizikiriza ensi yonna.\n23 Muwulirize, era muwulire eddoboozi lyange;\nMusseeyo omwoyo, muwulire kye ŋŋamba.\n24 Omulimi bw’alima nga yeetegekera okusimba, alima lutata?\nAlima bw’ayimirira n’atema amavuunike mu ttaka?\n25 Bw’amala okulyanjaala, tasigamu mpinnamuti, n’asaasaanya kumino?\nTasiga ŋŋaano mu kifo kyayo,\nne sayiri mu kibanja kyayo,\nn’omukyere mu nnimiro yaagwo?\n26 Katonda we amuwa ebiragiro,\nn’amuyigiriza ekkubo etuufu.\n27 Empinnamuti teziwuulibwa na luso,\nnewaakubadde okunyiga kumino ne nnamuziga w’eggaali.\nEmpinnamuti zikubibwa na muggo\nne kumino n’ekubibwa n’oluga.\n28 Empeke eteekwa okuseebwa okuvaamu omugaati,\nSo n’omuntu tagiwuula butamala.\nNewaakubadde ng’agitambulizaako nnamuziga w’eggaali lye eriwuula,\nEmbalaasi ze si zeezigisa.\n29 Bino byonna nabyo biva eri Mukama Katonda ow’Eggye,\now’ekitalo mu kuteesa ebigambo,\n28:1 Ekimuli ekiwotoka, ye Samaliya.\nLCB : Isaaya 28


От Марка 15 NRT - Makko 15 LCB | Biblica América Latina\nОт Марка 15 NRT - Makko 15 LCB\n1Amangwago mu makya olukiiko lwa bakabona abakulu, n’abakulembeze b’Abayudaaya, n’abannyonnyozi b’amateeka lwe Lukiiko Olukulu lwonna, ne bakuŋŋaana ne basiba Yesu, ne bamuweereza ewa Piraato.\n2 Piraato n’abuuza Yesu nti, “Ggwe Kabaka w’Abayudaaya?”\n5 Naye Yesu n’asirika busirisi, era Piraato n’amwewuunya nnyo.\n9 N’ababuuza nti, “Mwandyagadde mbasumululire kabaka w’Abayudaaya?” 10 Kubanga yamanya nga bakabona abakulu bamuwaddeyo lwa buggya. 11 Naye bakabona abakulu ne bafukuutirira ekibiina babateere Balaba sso ssi Yesu.\n15 Awo Piraato okusanyusa ekibiina, n’abasumululira Balaba. N’awaayo Yesu akomererwe ng’amaze okumukuba.\n16 Awo Abaserikale ne batwala Yesu mu luggya lw’olubiri, oluyitibwa Pulayitoliyo, ne bayita bannaabwe bonna abakuuma olubiri, ne bakuŋŋaana. 17 Ne bamwambaza ekyambalo ekya ffulungu, ne bakola engule mu maggwa ne bagissa ku mutwe gwe. 18 Ne balyoka bamulamusa nga bwe bagamba nti, “Mirembe! Kabaka w’Abayudaaya!” 19 Ne bamukuba omuggo ku mutwe, ne bamuwandulira amalusu, ne bamufukaamirira nga bwe bamuvuunamira. 20 Bwe baamala okumuduulira, ne bamwambulamu ekyambalo ekya ffulungu ne bamwambaza engoye ze, ne bamutwala okumukomerera.\n21 Bwe baali bagenda ne basanga omusajja erinnya lye Simooni ow’e Kuleene,[a] kitaawe wa Alegezanda ne Luufo eyali ava mu kyalo, ne bamuwaliriza yeetikke omusaalaba gwa Yesu. 22 Awo ne batwala Yesu ne bamutuusa mu kifo ekiyitibwa Gologoosa, amakulu gaakyo nti Ekifo ky’Ekiwanga. 23 Ne baddira wayini atabuddwamu envumbo ne bamuwa anyweko, naye n’amugaana.[b] 24 Awo ne bamukomerera ku musaalaba.\nNe bagabana ebyambalo bye nga babikubira akalulu. 25 Baamukomerera ku ssaawa ssatu ez’enkya. 26 Ne batimba ekipande waggulu w’omutwe gwa Yesu, okwawandiikibwa nti,\n27 Waaliwo abanyazi babiri abaakomererwa awamu naye, omu ku ludda lwa Yesu olwa ddyo, n’omulala ku kkono. 28 Bwe kityo Ekyawandiikibwa ne kituukirira ekigamba nti, “Yabalirwa wamu n’abamenyi b’amateeka.” 29 Awo abaali bayitawo, ne bakoteka ku mitwe gyabwe nga bamuduulira, nga bwe bagamba nti, “Mumulaba! Wagamba okumenya Yeekaalu n’okugizimbira ennaku ssatu, 30 weerokole, okke wansi okuva ku musaalaba.”\n31 Bakabona abakulu n’abawandiisi nabo baali bayimiridde awo nga baduulira Yesu, nga bagamba nti, “Yalokola balala, naye ye tasobola kwerokola! 32 Ggwe! Kristo, Kabaka wa Isirayiri! Kale kka ove ku musaalaba naffe tunaakukkiriza!” N’abanyazi ababiri abaakomererwa naye, nabo ne bamuvuma.\n33 Okuva ku ssaawa mukaaga ez’omu ttuntu okutuukira ddala ku ssaawa mwenda ez’olweggulo, ekizikiza ne kikwata ensi yonna. 34 Awo Yesu n’akoowoola n’eddoboozi eddene nti, “Eroi, Eroi, lama, sabakusaani?” Amakulu nti, “Katonda wange, Katonda wange, Lwaki onjabulidde?”\n36 Awo ne wabaawo eyadduka n’addira ekyangwe n’akijjuza wayini omukaatuufu, n’akisonseka ku luti, n’akiwanika eri Yesu anyweko, nga bw’agamba nti, “Mumuleke, ka tulabe obanga Eriya anajja n’amuwannulayo!”\n37 Awo Yesu n’akoowoola n’eddoboozi ddene, n’awaayo obulamu bwe.\n38 Eggigi[c] ery’omu Yeekaalu ne liyulikamu wabiri okuviira ddala waggulu okutuuka wansi. 39 Omuserikale Omuruumi eyakuliranga ekibinja ky’abaserikale ekikumi eyali ayimiridde okwolekera omusaalaba gwa Yesu, bwe yalaba enfa gye yafaamu, n’agamba nti, “Ddala ddala, omusajja ono abadde Mwana wa Katonda!”\n40 Waaliwo abakazi abaali bayimiridde awo nga beesuddeko akabanga nga balengera, okwali Maliyamu Magudaleene, ne Saalome ne Maliyamu nnyina Yakobo omuto ne Yose. 41 Abo baayitanga naye mu Ggaliraaya era nga bamuweereza, n’abalala bangi abajja naye e Yerusaalemi.\n42 Awo bwe bwawungeera, kubanga lunaku lwa kuteekateeka, olunaku olukulembera Ssabbiiti, 43 Yusufu ow’e Alimasaya, nga mukungu mu Lukiiko Olukulu olw’Abayudaaya, naye eyali alindirira obwakabaka bwa Katonda, n’aba muvumu n’agenda eri Piraato okusabayo omulambo gwa Yesu. 44 Piraato ne yeewuunya nnyo okuba nti Yesu yafudde dda. N’atumya omuserikale Omuruumi eyali akulembera banne ekikumi, n’amubuuza obanga Yesu yafudde dda. 45 Bwe yakikakasa okuva eri omuserikale, Piraato n’awa Yusufu omulambo. 46 Awo Yusufu n’agula olugoye olwa linena, n’amuggya ku musaalaba, n’amuzinga mu lugoye olwa linena, n’amuteeka mu ntaana eyali etemeddwa mu lwazi, n’ayiringisa ejjinja n’aggalawo omulyango gw’entaana. 47 Maliyamu Magudaleene ne Maliyamu nnyina Yose baaliwo era baalaba Yesu we yateekebwa.\nLCB : Makko 15


Bukedde Online - Mbuulira omuvuzi wa mmotoka kw'ofiira nkubuulire omuze gwe\nMawejje yeggye mu gwa Liberia ate Serumaga yeewunya butayitibwa\nOmukazi awagira omupiira n'owemmotoka z'em...\nKu wiikendi, abavuzi ba mmotoka baabadde basindana mu mpaka za SMC Challenge Rally e Garuga. Hamid Kalanzi akuleetedde abavuzi ab’enjawulo n’emize gyabwe.\nPonsiano Lwakataka ‘mafu mafu’: Ono ayogera nnyo. Ne bw’oba tonnamulaba mu kifo, owulira buwulizi ddoboozi n’omanya nti waali. Musajja mwewaanyi nga bwe wataliiwo amusinga kubonga mmotoka, era talina kkubo ly’atya kuyisaamu mmotoka.\nRonald Sebuguzi: Wadde obusirise bulungi naye obwa Sebuguzi buyitirira ne butama. Musajja muwagguufu gwe wandisuubidde okuvaamu eddoboozi ery’omwanguka oba okwogera ku nsonga n’agisimbako amannyo wabula si bwe kiri. Ne bw’oba olina amagezi g’omuwa, obulwa bw’omutandika okuggyako ng’omumanyi nnyo oba ng’alina ky’akwagalako. Bw’oba owaamawulire, oba oluguddemu anti kizibu okumuggyamu ky’oyagala.\nDuncan Mubiru ‘Kikankane’: Ono teyeeguya era enjogera ye n’ebikolwa biggyayo bulungi omuze guno. Kikankane bw’oba tomumanyi era ng’omuwagira ayinza okukulumya omutwe, anti kyangu nnyo okwenyiiza ne kimukozesa ensobi n’awanduka mu mpaka.\nWycliff Bukenya ‘Roll Master’: Musajja amanyiddwa ng’omuntu atava w’asibidde waakiri obutavuga mpaka n’addayo ewuwe. Mu 2011 e Mukono, Bukenya yavaamu ng’agamba nti akooye. Bwe baagezaako okumwegayirira yasimbula busimbuzi mmotoka ye n’adda e Kampala.\nChristakis Fitdis: Omwami ono awaabawaaba nnyo. Wadde nga yatandika mwaka guwedde okuvugira wano, kizibu nnyo okumalako empaka nga tawaabye oba okwekwasa ekintu kyonna. Abategesi baamuyiga era buli ssaawa baba balinda gw’agenda okuwawaabira.\nLeila Mayanja: Nnakyala ono yeepikira ku buli omu. Buli muvuzi mulungi amwepikira ng’agamba nti amusobola. Yasooka Susan Muwonge eyawangula engule ya 2011, bwe yamusinga, n’addako ku basajja nabo abaamulema ne yeekwasa mmotoka ye Mitsubishi Evo2 okumutimawa.\nNasser Mutebi: Mu bavuzi abeesoma, Nasser yasoba! Buli ssaawa Nasser aba ayogera ku bya kugula mmotoka ya bbeeyi oba sipeeya omupya. Omwaka oguwedde yavugako empaka za mirundi ebiri n’abula, bwe yakomawo n’agamba nti aguze mmotoka empya (Subaru N11) gy’avuga kati kyokka nayo ne kizuuka nti yali nkadde.\nJas Mangat; Oluyonjoyonjo oluli ku musajja ono terugambika. Mangat ayagala akuume mmotoka ye nga tekuli wadde akataka, era bw’aba yaakava mu luguudo, tatereera nga mmotoka ye tennanaaba waakiri okuleka ekirabo ky’awangudde.\nSusan Muwonge: Ono mutiitiizi ekisusse. Bw’oba oyagala akubagane, wabeewo omuvuzi amwepikidde ng’amanyi nti abategesi basobola okubasimbula bombi.\nMbuulira omuvuzi wa mmotoka kw’ofiira nkubuulire omuze gwe\nEbikulu ebibadde mu 2010\nAvumiridde aba DP okuwendulira bannaabwe poliisi okubalemesa


Bukedde Online - Engeri gy’ofuuka makanika wa mmotoka yo\nOmwana eyakubwa kibooko avunze\nAbaagala pamiti kompyuta ze zinaabagezesa...\nMmotoka ng’eyabise omupiira oba guweddemu omukka osobola okugukyusa.\nGGWE ddereeva wali okirowoozezzaako nti osobola okubeera makanika wa mmotoka yo?\nOmwami omu yavudde awaka ng’amaze okuteeka amazzi mu ladiyeeta wabula ne yeerabira okuzzaako ekisaanikira n’avuga. Atuuka mu kkubo nga mmotoka yeecanga ng’ezikira.\nEkyamujjidde amangu kukuba masimu anoonye makanika. Olwokuba makanika aludde naye era mukwano gwe, yamugambye akebere oba mu ladiyeeta mulimu amazzi kigenda okuzuuka nga teyasaanikirako era amazzi gaali gaweddemu. Embeera bweti n’endala ggwe ddereeva osobola okugyekolerako n’ototawaana kuyita makanika. Kyokka si kyangu kwekanikira mmotoka naddala ng’obadde tokikolangako.\nKiba kirungi okubeerako n’ebintu ebitonotono ebyangu by’osobola okwekanikira mu mbeera y’ebyenfuna eno eyeekanamye kikuyambe okukekkereza ku ssente ze wandisaasaanyirizza mu bamakanika. Deborah Kabonero e Kabowa agamba: Omupiira gwa mmotoka yange gwayabika bwe nali hhenda e Mifunya oluvanyuma lw’okulinnya ku kikonge.\nOmukka gwagenda guggwaamu mpola nga simanyi hhenda okuwulira ekipupula kwe kusiba ndabe ogubadde naye nga ndi wakati mu masahhanzira. Nakanda kukuba masimu nga sifuna buyambi kwe kufuna boda ne hhenda mu katawuni akaliraanye ne nfuna makanika.\nAgenda okujjayaggyayo gwa sipeeya n’ebyuma ebyali mu mmotoka eyange yennyini n’agussaako naye nafuna ekyokuyiga”. Lawrence Katongole Kiwanuka makanika wa mmotoka ku Shell South Street agamba: Ddereeva yenna nga tonnava waka sooka okebera ku mazzi ga ladiyeeta y’emmotoka yo okulaba oba mwegali, amazzi gano galina okuba nga gajjudde bulungi okutuuka ku mumwa gwayo. Oyinza okubeerako gye wayise ejjinja ne ligikuba n’ejjako ekituli nga tomanyi, amazzi ne gayiika ekiviirako yingini okucamuka n’okutta ebintu ebirala.\nWoyiro: Olina okuyiga okweteekera woyiro mu mmotoka kuba ebiseera ebisinga bw’aggwaamu, yingini yeesiba ekivaako mmotoka okuzikira ekiyinza okuleeta akabenje. Ne bw’oba wakimanyiira nti mmotoka yo tenywa nnyo woyiro, ngatonnagissaamu kisumuluzo, sooka okebere ku kipimo ky’asigaddemu kuba kiyinzika okuba nga waliwo omusumaali ogwasumulukuse ne gugwa n’ayiika n’aggwaamu. Teweerabira kukebera ne ku woyiro wa siteeringi.\nOno bwagwaamu, mmotoka eba ekaluba. Mu mbeera eno , olina okumukeberako buli ku makya nga tonnasimbula. Brake fluid oba muyite woyiro w’ebiziyiza naye tolinda kuzza mmotoka wa makanika okumukukeberako kuba naawe osobola okukyekolera. Kubanga obupiira obutambuza woyiro ono okusobozesa okusiba n’okukola obulungi buyinza okwabika n’ayiika n’aggwaamu ekireetera ebiziyiza okukaluba. Bbaatule: Nnyini mmotoka kikwetaagisa okuba nga gwe weeteekera amazzi mu bbaatule ya mmotoka.\nBw’ova okukola mmotoka yo saaviisi, bakebera amazzi agagirimu naye ebbanga lye bakuweerako okugizzaayo ddene. Mu mbeera eno, gwe kennyini olinaokukebera ku mazzi ga bbaatule n’ogongeramu okwewala okufa. Amataala: Buli ku makya, sooka oteekeko amataala g’emmotoka naddala ag’omu maaso okukakasa oba gaaka bulungi. Bwe kubaako eryonoonese, osobola okufuna omukugu nakuyigiriza bwe bagazzaamu oleme kwonoonera ssente mu kugakanika.\nEkyangwe: Eno y’ennyindo y’emmotoka yo wabula kiyingiramu nnyo enfuufu ekiyinza okukiviirako okuzibikira. Kino bwe kibaawo ennyindo eba tessa bulungi n’ekiddirira kunywa mafuta mangi. Mu mbeera eno, osobola okukisumululako n’okikoonakoona wansi okuggyamu ebicaafu. Ng’oyagala kubeera makanika wa mmotoka yo, tandika mpola nga weekanikira ebintu ebyangu naddala nga weekakasa ekikyamu ekiba kigituuseeko. Oluusi osobola okusoma mu katabo k’emmotoka yo oba okufunayo omusomo ku bintu ebisookerwako.


Bukedde Online - Katikkiro akunze Abaganda okuwandiika ebitabo\nAbataamatidde na byavudde mu kalulu beekalakaasizza\nEyatemudde mukwano gwe n'amubbako omwana a...\nAdded 27th January 2021\nKATIKKIRO wa Buganda Charles Peter Mayiga ayongedde okukubiriza abantu okuwandiika ebitabo by’olulimi Oluganda nga kino kyakuyamba okuteekerateekera Obwakabaka eky’obugagga eky’omuwendo.\nKatikkiro Mayiga ng’atongoza ekitabo OMUGANDA KIKA. Akutte ekitabo ye Kyewalabye Male.\nBya DICKSON KULUMBA KATIKKIRO wa Buganda Charles Peter Mayiga ayongedde okukubiriza abantu okuwandiika ebitabo by'olulimi Oluganda nga kino kyakuyamba okuteekerateekera Obwakabaka eky'obugagga eky'omuwendo.\nKabushenga (ku ddyo) ng'ali ne Kyewalabye Male omuwandiisi w'ekitabo OMUGANDA KIKA.\nOkwogera bino yabadde ku mukolo kwe yatongolezza ekitabo ekiyitibwa OMUGANDA KIKA nga kyawandiikiddwa Minisita w'ennono, obuwangwa n'obulambuzi mu Buganda, David Kyewalabye Male n'agamba nti ebitabo ebiri mu lulimi Oluganda bikyali bitono nga kyetaaga buli omu awandiike.\n"Ebitabo by'Oluganda bitono nnyo bye tulinawo kale buli awandiika ekitabo ky'Oluganda abeera atuyambye okututeekerateekera eky'obugagga. Bwe tuwandiika ate ne tusoma, tujja kuba tutandise ku lugendo olututwala ku nkulaakulana kuba tujja kuba tugaziya endaba y'ebintu ebijja okutuyamba okwezimba," Mayiga bwe yawabudde.\nKatikkiro Mayiga yayongedde n'ategeeza nga bwe kijja okutubeerera okutubeerera ekizibu okukulaakulana okwenkana amawanga g'Abazungu okuggyako ffe ffennyini nga twewandiikidde ebintu byaffe n'agamba nti okuwandiika kubeera kunyweza empagi ewaniridde Buganda.\nOmukubiriza w'olukiiko lw'Abataka abakulu b'ebika mu Buganda, Omutaka Augustine Mutumba Namwama yategeezezza nga kino ekikoleddwa kyakuyamba okwongera okunyweza ebika ate nabyo binyweze Nnamulondo bwatyo ne yeebaza Kyewalabye olw'okwongera okugaziya ekyoto abantu kwe bayigira.\nNamwama yasabye ekitabo kino eky'emiko 322 kiteekebwe ku yintaneeti n'abatali mu Uganda basobole okukisomera yonna gye bali mu bitundu by'ensi. Ye Omuwandiisi Kyewalabye Male yategeezezza ng'omulimu guno bwe gumutwalidde emyaka musanvu kuba gubaddemu okunoonyereza kungi okukwata ku bika era ne yeebaza bonna abaguze ekitabo kino.\nMu baaguze ekitabo kino kuliko akulira Vision Group, Robert Kabushenga nga yaguze ebitabo 20 bye yategeezezza nti byakweyambisibwa aba Bukedde Famire mu kusomesa abantu ku bikwata ku bika byabwe. Omukolo gwetabiddwaako abantu ab'ebiti eby'enjawulo okuli Omumbejja Joan Nassolo, Baminisita b'Obwakabaka, abaami b'amasaza, Bannalotale, abakungu mu bitongole eby'enjawulo n'abalala bangi.\nEMBUZI NGITUNDA EMITWALO 72 KU MYEZI MUKAAGA\nGenderera olulyo lw'olunda okufuna mu bulunzi


Bukedde Online - Muka Mbuga kkooti egobye okusaba kwe okwokweyimirirwa\nMuka Mbuga kkooti egobye okusaba kwe okwokweyimirirwa\nFaamu ya Museveni ekyusizza obulamu bw'abantu...\nMukole ebibiina gavumenti ebayiwemu ensimbi...\nOMULAMUZI wa kkooti y’abalyake, Margret Tibulya agaanye Angelal Chebet, muka SK Mbuga okumweyimirirwa n'agamba nti ayinza okudduka mu Uganda nga bwe yakola mu ggwanga lya Sweden.\nAngella Chebet ng'ali mu kkooti.\nChebet abadde ayagala kkooti emweyimirire ave mu kkomera e Luzira naye omulamuzi agambye nti tasobola kumwesiga nti anaakomawo mu kkooti kubanga n’okutuusa kati tekimanyikiddwa ngeri gye yaddukamu mu Sweden gye yali avunaanibwa n'akomawo mu Uganda .\nEnsala y’omulamuzi Tibulya asomeddwa mulamuzi munne Pamela Lamunu n'agamba nti n’abantu abataano okuli kitaawe omuto Ismail Lwanga omulimi, muganda we Sarah Kaweesa omutunzi w’engoye n’ebyokwewunda n’abalala emirimu gye bakola tegirina busobozi busasula muwendo gwa ssente munene singa Chebet abeera adduse mu ggwanga.\nOmulamuzi alagidde Chebet azzibwe mu kkomera e Luzira . Chebet abadde mu kkomera okuva nga February 27, 2019 ku misango gy’okutambuza ssente mu ngeri enkyamu n’okuggya obukadde 400 mu ngeri ey’olukujjukujju okuva kw'eyali bba Omuzungu Stein Heinsoo.\nChebet akomawo mu kkooti nga March 27, 2019


Bukedde Online - Gen. Tumukunde buulidde Bukedde ensonga enzito\nKazimba bamutuuza leero ku Bulabirizi bwa ...\nGen. Tumukunde ng'ayogera ne munanawulire wa Bukedde Stuart Yiga\nLt. Gen. Henry Tumukunde ayogedde ku kutemulwa kw'eyali omwogezi wa poliisi mu ggwanga AIGP Felix Kaweesi, n'ayogera ne kusoomoozebwa kw'ayolekedde okuvuganya Museveni, obukambwe bw'atandise okulozaako n'ebirala. STUART YIGA owa Bukedde yayogedde naye ku Lwokutaano e Kololo bwati;\nOLUDDE mubwambega. Abantu baagala okumanya eyatta Kaweesi. Tumukunde:\nOkufa kwa Kaweesi kwawawaala nnyo olw'ettutumu lye n'obuganzi mu bantu. Waliwo abantu abaamannya n'abaabulijjo abattiddwa mu ngri y'emu nga Kaweesi. Njagala ebya Kaweesi bitwalibwe wamu n'okutemula Afande Muhammad Kirumira, Joan Kagezi, Ibrahim Abiriga, ne Maj. Muhammad Kiggundu.\nOkukola omulimu gw'ebyokwerinda ofaanana agenze ku luzzi okukima amazzi. Buli akima amazzi ateekwa okuddayo nago awaka. Bwe kityo buli agenda okunoonyereza ku musango oba obutemu ateekwa okulaga by'azudde.\nEra n'abibuulira ensi yonna n'emanya. Ne bwe biba bigaanyi abantu ababuulira nti bigaanyi. Ekizibu kye ndaba abaatumibwa okubuuliriza ku Kaweesi n'abantu abalala tebalina bye boogera bimatiza. Abantu balekeddwa mu kuteebereza nti, bamafiya abaayogerwako Polof. Gilbert Bukenya nti be bakola ebintu ebyo ate tebagambwako.\nDdala ffe abali mu buyinza n'obusobozi bwe tulina nga Gavumenti oyinza okubulako ky'ogamba abantu ku kutta Kaweesi oba Kirumira? Okimanyi nti kumpi bonna abattibwa okuggyako Kirumira baatemulwa mu ngeri y'emu? Abatta Kaweesi, Kagezi, Kiggundu bonna baali ku ppikippiki. Bonna baakozesa mmundu.\nBwe baamala okutta abo, beeyongera okutemula abantu abalala. Emmundu ezo ziva wa? Bboodabooda ziyingira zitya mu gggwanga? Kiki ekikolebwa ku zikaddiye ezitakyakola? Abeebyokwerinda basobolera ddala okwanukula ebibuuzo ebyo.\nEra bwe byanukulwa abatta Kaweesi n'abalala baba bategeerekese. (Kaweesi eyali omwogezi wa poliisi mu ggwanga, yatemulwa March 17, 2017 e Kulambiro mu munisipaali y'e Nakawa bwe yali ava mu maka ge okugenda mu lukuhhaana lw'abayizi ba Uganda Christian Yunivasite e Mukono.\nMu mmotokayalimu n'omukuumi we Cpl. Kenneth Erau ne ddereeva we, Geoffrey Mambewa nabo battibwa). Gen. Kale Kayihura bwe yali omuduumizi wa poliisi yabikkirira nnyo abasirikale abaakola ebikolobero. Nafuna obutakkaanya ne Kayihura nga buva ku nkola ya mirimu.\nOkugeza waliwo abasirikale abaasobyanga kyokka ne batakangavvulwa kubanga baliko emirimu emirungi gye bakoledde Kayihura ng'omuntu. Nixon Agasirwe Karuhanga yali muntu waabulijjo kyokka Kayihura n'amusiima n'amuyingiza poliisi nga tatendekeddwa, n'amulinnyisa amadaala. Abantu beemulugunya ku Nixon kyokka nga tebalina gye baddukira kubanga yali Kayihura amubikkirira\nKiki ggwe kye wazuula ku kutta abantu?\nTumukunde: Nnagenda mu kifo we battira Kirumira e Bulenga. Abantu bampa amawulire agasingako ku ffe abeebyokwerinda ge twalina. Ekituufu abaamutta baali babiri. Bajjira mu mmotoka. Kwaliko omusajja omuwanvu n'omulala nga mumpi. Omuwanvu ye yakuba Kirumira amasasi.\nMu kunoonyereza byayingizibwamu bboodabooda. Waliwo ebyazuulwa ku mukazi Kirumira gwe yali naye. Ekikulu ebyo byonna byakoma wa? Lwaki ababuuliriza teboogera bye baazuula abantu ne bamanyaekituufu?\nObunafu obwo mu bitongole bya Gavumenti bwe bundeese okwesimbawo. Kubanga nange ne bannamagye abali munda tulina okutya nti engeri Museveni gy'akolamu ebintu tajja kuwaayo buyinza mu mirembe. Ekyo bwe kitabaawo ffenna tujja kuba nga twalwanira bwereere.\nNaawe obadde mu byakwerinda. Wakolawo ki?\nTumukunde: Mu Gavumenti mulimu obukundi bw'abantu abatono abalaba buli avaayo okutereeza ebintu ne bava ku kukola emirimu olwo amaanyi gonna ne bagoolekeza oyo okumulwanyisa okutuusa lwe bamusuula. Kizibu okubaako ky'okukola mu Gavumenti oba ekitongole nga tokolera ku birowoozo by'abantu abo abotono, Bukenya be yayita bamafiya. Awava obuzibu ffenna tumanyiiwo.\nOkugeza abatemu bakozesa bboodabooda naye lwaki tewassibwawo nkola okulaamba bboodabooda zonna okuva ku kiyingira mu ggwanga?\nAte bboodabooda enkadde eziri mu ggalagi nga tezirina biwandiiko lwaki tezirondoolwa zireme kuddayo kukozesebwa wamu n'ezirina ebiwandiiko?\nAbatemu era bakoze mmundu. Tulina obusobozi obukebera mmundu kubanga zonna zibeera n'ennamba. Tuyinza tutya obutamanya mmundu gye ziva? Kayihura nnamusanga mu poliisi ng'amaze emyaka egisoba mu kkumi. Nze nga Minisita w'obutebenkevu nnali nvunaanyibwa ku bitongole ebikessi nga ISO ne ESO sso ssi poliisi.\nNoolwekyo tewaaliwo butakkaanya na Kayihura ng'omuntu wabula enkola ye ey'emirimu. Okugeza Kayihura yali tayagala kugamba ku bantu be ab'omunda ne bwe bakola ensobi. Era wadde ffenna twali tukolera wamu nga bwe tusalawo okwenenya ffekka na ffekka ate abalala bakiraba bubi ne bakitwala nti olina gw'olwanyisa.\nLwaki mulowooza nti mmwe mwekka abalina okufuga Uganda? Bagenero bonna bava mu kitundu kye kimu? Bannayuganda mulowooza ebyo tebabiraba?\nTumukunde: Bagenero okuba nga bava mu kitundu kimu hhenda kukyanukula mu ngeri bbiri: Olutalo lwatandikira Bulemeezi era abaalutandika baali basirikale abaali bava mu kitundu kimu. Abalala baava Tanzania. Abeebitundu ebirala baali batono.\nAbamu nga Genero Katumba Wamala twabasanga wano ne tubayingiza. Ky'ova olaba okuva ku ddaala lya ‘Brigadier' okudda waggulu bangi ku bo Baganda, olwo amawanga amalala ne galyoka gagoberera. Naye kati amagye gazze gawandiika era embeera eyo egenda kweyongera okukyuka\nOkyakolagana ne Pulezidenti Museveni, kuba abamu balowooza y'akutaddewo!\nTumukunde: Lwaki oyagala okumanya oba tukyakolagana? Waliwo omukyala Omuganda yali alemeddwa amakaage n'agamba nti, bannange, omwami wange ono nnali mmwagala nnyo naye ku kino na kino, ne nnemwa ne hhenda.\nPulezidenti Museveni, olaba mmwesimbyeko ate n'ombuuza oba tukyalina enkolagana obanedda? Obuuza Luganda lwa musaayi oba olw'ebyobufuzi?\nKu ky'okuba nga y'antumye ekyo aboogera ebyo bali mu kusaaga kuba, Nze omuntu gwe yasiba omwaka mulamba n'ekitundu, n'ansimba mu kkooti okumala emyaka munaana, lwaki temwagamba nti kakodyo?\nAbanoonyereza ku Kirumira bazudde ebipya baamutemudde n'emmundu gye baakozesezza


Abasuubuzi balumiriza Meeya okubasibako abatundira ku nguudo\nAbasuubuzi b'e Kyaliwajjala basonze ku bakulembeze baabwe okulemeza abatundira ku nguudo ekibalemesezza okutunda ng'ate bawa empooza.\nAbasuubuzi abakolera mu butale obw’enjawulo busatu e Kyaliwajjala mu divizoni y'e Namugongo mu Munisipaali y'e Kira balumirizza meeya wa Kira Julius Mutebi Nsubuga ne ssentebe w’ekyalo Kyaliwajjala Edward Musisi n'abamu ku bakozi ba gavumenti ku Munisipality e Kira okubeera emabega w'egimu ku mivuyo egiri mu butale bwabwe omuli n'okulemezaawo abatundira ku nguudo be bagamba nti balina okuggyibwako kuba babalemesa okutunda ng’ate basasula emisolo bo gye batawa.\nMusa Kayondo akulira akatale ka Kyaliwajjala Market Centre, Moses Opoloti owa People's Market ne Geoffrey Kabugo baategeezezza nti bazze beekubira enduulu eri abakulembeze ku Munisipaali ne divizoni okubayamba babagobere abasuubuzi abatundira ku nguudo ng’ate tebasasula mpooza yonna kyokka tewali kikolebwa.\nMusa Kayondo ssentebe w'akatale ka Kyaliwajjala Market Centre\nOkuyingizza Meeya Mutebi mu mivuyo gino, kiddiridde okutegeezebwako nti waliwo abasuubuzi abakozesa ensimbi nga bazitwala ku munisipaali n'ekigenderwa eky'okubaleka bakolere ku nguudo nga kiteeberezebwa nti bazikwasa abamu ku bakulu ku munisipaali.\nBannyonnyodde nti, bazze batuula n’abakulembeze mu nkiiko ez'enjawulo okulaga obulumi bwe bayitamu era ne babategeeza nti bagenda kubagobawo kyokka obudde oluwungeera n’emisana nga bakomawo nga kigambibwa nti ebiteeso bye baba bateesezza mu nkiiko bikomawo ng’abakulu babayita emabega ne boogera nabo mu nkukutu ne babalagira okuddamu okutundira ku nguudo.\nBalumiriza Ssentebe w'e Kyaliwajjala, Edward Musisi okutuuza enkiiko eziragira abasuubuzi abakolera ku nguudo okuddako nga tasoose kutegeeza ku bakulu abalina obutale mu kitundu ng’akikola n’ekigendererwa okwefunira obuganzi mu bantu.\nEdward Musisi, Ssentebe w'e Kyaliwajjala ‘A’ yategeezezza ng’ebimwogerwako nti alina omukono mu bantu abakolera ku luguudo e Kyaliwajjala ne balemesa abakatale okukola ebintu byabwe ne bivundira ku midaala bwe babimusibako olw’empalana z’ebyobufuzi eziri mu bamu ku bakulembeze b’obutale buno.\nMusisi yagambye nti, obuzibu we businga okuva kwe kuba nga ssentebe w’akatale ka People's Market Moses Apoloti bwe yali amwesimbyeko ku kifo ky'obwassentebe w'ekyalo n’amuwangula ng’ono yalemererwa okunoonya akalulu obulungi mu basuubuzi ng'agenda abagamba nga ssentebe Musisi bw’atadde abantu ku luguudo okukolerako ng'abasaba bamuwe akalulu asobole okubagobako ng'atuuse mu ntebe.\n“Siyinza kuyingira mu ntalo za butale kubanga nnina emirimu gyange n’obuvunaanyizibwa abatuuze b'e Kyaliwajjala ‘A’ bwe bampa okubakulembera. Nsaba bassentebe bakolagane ne kkanso okugonjoola ensonga zaabwe.”\nSsentebe Edward Musisi\nOkutundira ku luguudo kireetedde entambula y'ebidduka okusannyalala kuba amakubo bagakola nga mafunda ekintu ekivaako obubenje mu kitundu.\nBasabye abakulembeze okuva mu mivuyo gino kubanga kizza ekitundu kyabwe emabega kubanga tewali nkolagana mu bizinensi n’abakulembeze.\nIrene Namazzi, Town Clerk wa Namugongo divizoni mu lukiiko olwasembayo yasaba abasuubuzi okubeera abakkakkamu kubanga ensonga yaabwe ey'okubagobera abasuubuzi ku nguudo bagenda kugikolako.\nMeeya Mutebi yategeezezza nga bwatalina nkolagana n’abantu abakolera ku nguudo kubanga bakolerawo mu bukyamu era n’ategeeza nga kkanso bwe yabalagira edda okwamuka ebifo bino lwakuba abamu bakyalemeddewo.


Bukedde Online - Lukwago yeeraliikiridde Beti Kamya\nKAPEKE: Zooni y'e Makindye ewuniikiriza !\nLOODIMEEYA, Erias Lukwago agambye nti afunye okutya olwa Pulezidenti okulonda baminisita babiri aba Kampala ne yeebuuza ky’agenderedde okwawula minisitule eno n’agifuula eyeetongodde.\nBeti Kamya yali ayogera ne Lukwago mu lukiiko olumu gye buvuddeko.\nWabula yagambye nti ekimusanyudde kwe kutongola minisitule ya Kampala n’eva mu ofi isi ya Pulezidenti.\nAlowooza kigenda kuyamba okugiwa embalirira eyeetongodde n’okuwona abantu ababadde beekweka mu Pulezidenti Museveni ne bawa ebiragiro nga beekwasa nti bivudde wa Pulezidenti.\nYeewuunyizza okulondebwa kwa Olive Namisango Beti Kamya gw’agambye nti babadde batambula bonna ku ludda oluvuganya Gavumenti era ng’amumanyi ng’omukyala atekkiriranya mu by’ayogera.\n“Sigenda kwerabira bwe yagamba nti yewuunya abakkiriza okukola ne Pulezidenti Museveni. ‘‘Omuntu akola ne banne endagaano n’azimenya, omuntu eyasuubiza Mmengo n’atatuukiriza okolagana otya naye era omwesiga otya?\nYagambye nti Betty Kamya ebigambo byonna by’azze ayogerera Pulezidenti Museveni ebikaawa ng’omususa ye agenda kumwesiga ntya okukolera awamu. “Nzijukira ku bimu ku birowoozo minisita Frank Tumwebaze bye yatwala mu Palamenti mwalimu ekigamba nti minisita y’agenda okukulira Kampala era yasaba obuwaayiro obwogera ku Loodimeeya nti y’akulira Kampala babuggyemu.\nEkyo ηηenda kukirondoola kubanga nze mukulembeze omulonde era nze nkulira Kampala,” Lukwago bwe yagambye. Yagambye nti Beti Kamya amwewuunya kubanga babadde bonna ku ludda oluvuganya Gavumenti era alina ebibuuzo bingi by’ateekwa okunnyonnyola ab’oludda oluvuganya Gavumenti.\n‘‘Yatuuse atya okulabikira ku lukalala lwa baminisita. Pulezidenti gw’abadde ayogerera n’okulinnyirira bwatyo yatandise atya okumwesiga amulonde ku bwaminisita,’’ bwe yagambye.\nAgamba nti ebimu ku bimweraliikiriza ku Beti Kamya, amujjukira mu mukago gw’ebibiina ogwa TDA nga tugenda mu kulonda yali ku mwanjo nnyo naye yakola nnyo okubalemesa okuguyingira.\nEnkolagana yange ne ofi isi ye egenda kusinziira ku mirimu egimutumiddwa okukola. “ Ofi isi yange ya Bannakampala era ya bantu bonna, sisobola kugamba nti sigenda kukolagana naye wabula bw’aba alina entegeka ezinsaanyaawo era bw’aba aweereddwa emirimu okunafuya obukulembeze obulonde mu Kampala awo ηηenda kumwaηηanga.\nYalabudde nti Kampala alina ebizibu bonna bye bateekeddwa okukolera awamu babimalewo. Eggulo yatandise emirimu mu ofi isi n’okusoma ebiwandiiko era yasangiddwa ng’ategeka kutuuza lukiiko lwa bakansala batandike okukola.\nKyokka ensonda zigamba nti okutya kwa Lukwago okusinga kuva ku ngeri gye yaggyirayo Beti Kamya enjala mu kulonda okwakaggwa bwe yakubira Moses Kasibante kampeyini.\nKasibante yawangula Kamya ku ky’obubabaka bwa Lubaga North.\nBeti Kamya amanyiddwa bw’ali omumalirivu era takkiriza kulinnyirirwa era kye kyamuggya ne mu FDC ng’agamba nti baali bamuboola.\nAvumiridde abalamuzi ku kwata y'emisango\nAkeediimo k'abalamuzi kalemesezza kkooti okuwulira ogwa Bujingo


Ssegirinya ne Ssewanyana bagudwako gwa Butujju | Dembe FM 90.4\nSsegirinya ne Ssewanyana bagudwako gwa Butujju\nBya Malik Fahad,\nAbabaka ba palamenti okuva mu kibiina kya NUP ababiri abavunanibwa okutegeka obutemu bwe bijjambiya mu bitundu byóbwagagavu bwe e Masakaomwafiira abantu abakunukiriza mwa 30 bagudwako emisango emirala egyobutujju.\nAbabaka bano okuli owa Kawempe North Muhammad Ssegirinya ne munne owa Makindye West Allan Ssewanyana kati bawerenemba ne misango 6.\nEmisango emiggya gibasomeddwa omulamuzi weddaala erisooka e Masaka Grace Wakoli akawungeezi ka leero.\nmu musango oguwuliddwa okuyita kun kola eya video conferencing, oludda oluwaabi nga lukulembedwamu Richard Birivumbuka , lutegezeza kkooti nti gavt yayagadde okukola ennongosereza mu mpaaba yaayo kigiyambe okukola okunonyereza okumala.\nOludda oluwaabi lugamba nti ababiri bano wamu ne bannabwe abalala wakati womwezi gwa gatonya n’ogw’omunaana omwaka guno benyigira mu kutta abantu mu bitundu bwobwagagavu bwe Masaka ne mu bitundu bye ggwanga ebirala.\nMungeri yemu bano bategezeza kkooti nti okunonyereza kukyagenda mu maaso nebasaba okuwulira omusango kwongezebweyo.\nMunnamateeka wa bavunanwa Shamimu Malende asabye oludda oluwaabi lwanguyirizeeko okunonyereza kwabwe baleme kukumira bantu be mu kaguli okumala ebbanga empanvu.


solomon sserwanja tumunoonya - Sp Onyango - Radio Simba, The Best Luganda Station in the World !\nsolomon sserwanja tumunoonya – Sp Onyango\nOmwogezi wa Poliisi mu Kampala n’emiriraano SP Patrick Onyango avuddeyo n’ekiwandiiko ku Bannamawulire abakwatiddwa ekiro kyajjo. Poliisi egamba nti nga eri wamu n’ebitongole byebyokwerinda ebirala batemezeddwako nga bwewaliwo ekibinja ky’abantu ababadde bagula eddagala lya Gavumenti ekimenya amateeka.\nEkikwekweto kyakoleddwa era nebakwata abantu basatu nga bagula eddagala lino era n’abalala babiri nebakwatibwa oluvannyuma. Ku basatu abakwatiddwa nga bagula eddagala kuliko Godfrey Badebye, Shafiq Kisame ne Rashid Kaweesa. Bano bakwatiddwa Makindye we babadde balindira agenda okubaguza eddagala lino. Oluvannyuma Poliisi yakutte Vivian Nakaliika era nga bwebabuuziddwa bagambye nti erimu ku ddagala lyebabadde baguze babadde balikweese ewa Solomon Sserwanja e Mukono.\nAbasirikale ba Poliisi bagenze mu maka ga Sserwanja nebasalako ekifo kyonna awabadde wasuubirwa okubeera eddagala lino okutuuka ku makya basobole okutandika okulinoonya. Bategeezeddwa nti Sserwanja teyabadde waka era Poliisi nemukubira okujja agulewo ennyumba wabula teyalabiseeko.\nPoliisi yagenze mu maaso okukebera ennyumba ya Sserwanja nga waliwo Vivian Nakaliika mukyala wa Sserwanja wamu n’abenganda ze abalala. Abasirikale ba Poliisi basanze ebbokisi 14 ez’eddagala lya Lumefantine, wamu n’eddagala erigema Hepatitis B wamu n’eddagala eddala nga liriko laama za Gavumenti.\nSipiika Kadaga atongozza SACCO y’abakozi ba Radio Simba n’obukadde 5\nMukyala Sserwanja yatwaliddwa ku Poliisi okukola sitaatimenti era nagalirwa. Kati Poliisi eri ku muyiggo gwa Sserwanja okugiyamba aginnyonyole engeri eddagala lya Gavumenti gyeryatuuka ewuwe.\nPrevious archbishop awakanyiza empaka z’okwoleka mungu beyagemulira obutuuliro\nNext mwakozesezza ekifaananyi kyange mu bukyaamu – Msalame\nNnesunga gyendaga – Katumba Wamala


Bukedde Online - Sigenda kukkiriza bafere kubba ssente z’abavubuka - Nakiwala\nSigenda kukkiriza bafere kubba ssente z’abavubuka - Nakiwala\nAdded 23rd July 2016\nMINISITA w’Abavubuka n’Abaana, Florence Nakiwala Kiyingi agumizza abavubuka mu ggwanga abagenda okuwolwa ensimbi za Gavumenti ez’okwekulaakulanya obuwumbi 80 nti bajja kuziganyulwamu kubanga tajja kukkiriza bafere kuzibba.\nAbamu ku bakungu okuva mu UNICEF ne Privante Sector Foundation Uganda ne Minisita Nakiwala Kiyingi nga baakamala okuteesa ku by’ensimbi ezinaawolwa abavubuka.\n“Ku luno minisitule yange ng’eri wamu n’ekitongole ky’amawanga amagatte ekya UNICEF ne Private Sector Foundation Uganda tugenda kulaba nga buli muvubuka afuna ku ssente zino amala kusomesebwa.\nTwagala bavubuka abatasussa myaka 30,” Nakiwala bwe yagambye.\nYabadde mu lukiiko n’abakungu ba UNICEF abaakulembeddwaamu akulira ebyempuliziganya Jaya Murthy n’akulira Private Sector Foundation Uganda Gideon Badagawa mu ofi isi ye mu Kampala ku Lwokuna.


Bukedde Online - Kirumira talabiseeko mu kkooti ku musango gw'okwezza essomero\nKirumira talabiseeko mu kkooti ku musango gw'okwezza essomero\nOmukazi ow'obuggya asozze bba ekiso n'amutta...\nMu mboozi n'omukenkufu Julius Nyanzi tukulaze...\nOMULAMUZI wa kkooti Enkulu etaawulula enkaayana z’ebyobusuubuzi mu Kampala, Alvidza Elizabeth alagidde omugagga Godfrey Kirumira okujja mu kkooti yeewozeeko ku musango ogumuvunaanibwa ne bbanka ya DFCU okwezza essomero mu lukujjukujju.\nOmusango guno gubadde gulina okuwulirwa wabula puliida wa Kirumira, Isaac Walukagga yasoose butabaawo mu kkooti ng’asindise omusigire we. Omulamuzi yasazeewo ayimirize kkooti okutuusa nga Walukagga azze.\nNga wayise akaseera, Walukagga yatuuse mu kkooti olwo n’eddamu wabula abawawaabirwa bonna tebaabaddewo kwewozaako, ekiwalirizza omulamuzi okuwa olwaleero (Lwakusatu) abawawaabirwa bajje beewozeeko n’abajulizi baabwe.\nYategeezezza nti Kirumira mulwadde ali ku ndiri tasobola kujja mu kkooti kyokka omulamuzi Alvidza n’amulagira yeewalirize ajje n’abajulizi abalala omusango guggwe mu bwangu.\nKkooti egenze mu maaso era omukungu avunaanyizibwa ku kubalirira ettaka okuva mu ofiisi y’ebyettaka, Lucy Kabenge 59, nga ye mujulizi owoomunaana ku ludda oluwaabi awadde obujulizi bwe.\nKabenge ajulizza ebbaluwa eyawandiikibwa aba bbanka ng’esaba okuweebwa omuwendo ogubalirirwamu mu ttaka ku bulooka nnamba 382,214,724 ne 1199 ng’eraga nti tekwali nkulaakulana yonna.\nOno ayongeddeko nti ettaka lyabalirirwamu obukadde 300 mu kiseera ekyo kyokka oluvannyuma kyazuulwa nti kwaliko essomero bano lye bezza okuva ku Ssendagire.\nStephen Ssendagire, alumiriza Kirumira okwekobaana n’aba bbanka ya DFCU 2008 abaali bamuwadde looni ne bawa Kirumira essomero lye ne mukyala we Gladys Nanyondo erya Bright Future Vocational School e Bwebajja nga tebamukkirizza kwenunula.\nOmusango guddamu olwaleero ng’abawawaabirwa beewozaako.\nOmugagga Godfrey Kirumira,\nokwezza essomero mu lukujjukujju


Bukedde Online - Mulema amagulu n'emikono era tasobola kuwandiika naye afunye diguli n'omulimu mu UNDP\nMulema amagulu n'emikono era tasobola kuwandiika naye afunye diguli n'omulimu mu UNDP\nN'omugezi awubwa, amatu tegawulira vvumbe\nMuseveni alagidde basasule famire ya Muhangi\nMulema amagulu n’emikono era tasobola kuwandiika naye afunye diguli n’omulimu mu UNDP\nDdiba nga yeebaza nnyina Naluggya ku mukolo. Yabadde ne banne bwe babadde basoma.\nBULI muzadde aweerera omwana we ng'alina ekirooto nti luliba olwo, omwana n'amala okusoma n'afuna omulimu ogweyagaza n'aba bulungi. Wabula oluusi ebintu nga bwe tubisuubira si bwe biba. Olumala okusoma ate olwo ng'abaana babakana n'eddimu eddala ery'okunoonya emirimu egyo gye baba basomeredde.\nKino abamu kibatwalira emyaka egiwera okugifuna. Kati nno olaba emirimu gitawula balamu abalina emikono naye ate Ddiba eyalemala amagulu n'emikono! Naye Katonda alina amaanyi.\nEphraim Ddiba, omwana omulema atambulira mu kagaali nga tasobola na kuwandiika, eyeekoonoledde diguli ye mu mbeera z'abantu n'okubakumaakuma (Community Psychology) okuva mu yunivasite e Makerere okutawuka kuno ye takuyiseemu. Olwamaze okusoma n'afunirawo omulimu mu kitongole kya United Nations Development Programme (UNDP).\nEkifuula Ddiba ow'enjawulo kwe kuba ng'obulema bwe tebumusobozesa kuwandiika, atambulira mu kagaali, era yeewaludde okuva mu pulayimale n'amalako yunivasite ate n'afunirawo omulimu.\nRichard Musinguzi owa UNDP eyasoya Ddiba ebibuuzo ebyamuweesa omulimu.\nDDIBA LWE BAAMUGEZESA YAFUNIRAWO OMULIMU - OWA UNDP\nDdiba wadde mulema naye musajja mumalirivu. Bwe yatuuka mu mwaka ogwokubiri ku yunivasite n'atandika okunoonya ekifo w'anaakolera okwegezaamu mu by'asomye. Yayambibwa n'afuna ekifo mu kitongole kya UNDP.\nEkiseera kye bwe kyaggwaako n'addayo ku yunivasite okumaliriza emisomo gye. Wabula yasigala agoberera ebigenda mu maaso mu kitongole kino ng'akozesa yintaneeti. Olunaku lumu abeera akebera n'asanga ng'ekitongole kino kiranga emirimu eri abavubuka abaakava ku yunivasite.\nRichard Musinguzi, akwanaganya emirimu mu UNDP yategeezezza nti, okusaba emirimu gino omuntu yali alina kweyambisa yintaneeti era Ddiba y'omu ku bantu abaateekamu okusaba kwabwe era n'ayitamu n'atuuka kw'abo abaali bagenda okugezesebwa.\nMusinguzi agamba nti, "Bwe twali tusunsula tetwamanya nti Ddiba yaliko obulemu. Olunaku lw'okukola yintaaviyu bwe lwatuuka Ddiba naye n'ajja. Baba bamusindika mu kagaali ne mmulaba ne nneewuunya omuntu afaanana bw'ati ekimuleese. Nasalawo ne ηηamba abaali babuuza ebibuuzo Ddiba okumundekera nze mba mmubuuza.\nEBIBUUZO EBIBIRI (2) EBYAWEESA DDIBA OMULIMU\nDdiba namubuuza ekibuuzo ekyasooka nti: Ephraim engeri gy'ofaananamu, ekitongole kino anookiyamba otya, amaanyi go gali ludda wa? Ddiba n'addamu bw'ati: Amaanyi gange gali mu bwongo (ebyo abyogera nga bw'asonga ku mutwe).\nEkibuuzo ekirala kyali nti: Ekiruubirirwa kyo mu nsi kiki, ekikutuusizza n'okujja wano? Ddiba n'addamu: Njagala okukola ekitongole ekyange nga kiyamba abaana n'abantu abalema nga nze nabo basobole okufuuka ab'amaanyi.\nEbibuuzo ebyo bigenda okuggwa nga Ddiba yafunye dda omulimu mu kitongole kya UNDP ng'akola gwa kubudaabuda abavubuka abaliko obulemu, basobole okwekkiririzaamu n'okubafunira emirimu gye basobola okukola.\nENGERI DDIBA GY'AZZE YEERANDIZA MU MASOMERO\nDdiba yatandika okusoma mu ssomero lya Kampala School for the Handicapped era eyo yamalirayo ekibiina ekyomusanvu. Wabula abaasoma naye mu ssomero lino bagamba nti, kye bamujjukirako kwe kuba nga yali ayagala nnyo okusoma era ebiseera ebisinga ng'abimala asoma ebitabo era ng'olusoma lugenda okuggwaako nga Ddiba abamezze. Agnes Bangi, mwannyina wa Ddiba agamba nti Ddiba musajja ayagala okugezaako buli kimu waakiri nga kimulema bulemi.\nAjjukira olunaku lwe yagenda okumulabako ku ssomero n'amusanga ng'agezaako okusamba omupiira wadde nga yali mu kagaali. Agenda okumalako ekibiina ekyomusanvu ng'ayitidde mu ddaala lyakubiri.\nBwe yayingira siniya ku Mityana S.S yasoma n'amalako siniya eyoomukaaga. Wabula ab'e Mityana bamujjukirako kuba nga bw'atandika okukola ekintu akikola n'omutima gwe gwonna. Ronald Kiyingi, eyasomesa Ddiba mu siniya agamba nti olumu yeesimbawo ku bukulembeze bw'abayizi wabula n'awangulwa.\nDdiba ng'agabula nnyina Naluggya keeki ku kabaga k'okumukulisa emisomo.\nEkintu kino kyamuyisa bubi naye nga talina kyakukola. Mu bumalirivu bwe yagamba nti, wadde bampangudde naye nnina okwesimbawo ku bwapulezidenti mu 2036. Era nakati Ddiba ekirooto kino akyakirina. Eno yavaayo nga siniya eyookuna ayitidde mu ddaala lyakusatu ate mu siniya eyoomukaaga n'afuna obubonero 10.\nOkusinziira ku mbeera ye n'amagezi ge, bwe yamaliriza siniya eyoomukaaga Gavumenti yatandika okumuweerera e Makerere okutuuka lw'amazeeko diguli ye ey'emyaka esatu\nEBIGEZO ABADDE ABYANUKUZA MUMWA\nFred Kisirikko Lukabwe nga y'azze ayamba ku Ddiba agamba nti, UNEB yalina enkola ey'okufa ku bantu abaliko obulemu naye ate Ddiba embeera ye baali tebagirabangako nga kyetaagisa okumuyiiyiza engeri gye yalina okukola ebibuuzo nga njawufu ku balema abalala.\nDdiba yakolanga ebigezo bye bimu ebya UNEB n'abaana abalala mu ggwanga. Wabula ye baamwongerangamu eddakiika 30 olw'obulemu bweEngeri gy'atasobola kuwandiika UNEB yamusindikiranga omukugu waayo nga y'amusomera ebibuuzo Ddiba n'amuddamu nga bw'awandiika. Omukugu ono ateekwa okuba nga yasoma Community Based Rehabilitation ng'amanyi bulungi okukwata abantu abaliko obulemu.\nBw'atuuka okugenda e Makerere era Lukabwe yagenda naye n'abannyonnyola embeera ya Ddiba era nabo ne bagitegeera nga mu biseera by'ebigezo bakola nga UNEB bwe yakolanga.\nOBUZIBU OBULI MU KUKUZA OMWANA ALIKO OBULEMU\nMaama wa ddiba annyonnyola: Maama wa Ddiba, Joyce Naluggya Tomusange yasinzidde ku kabaga ak'okukulisa Ddiba okufuna diguli n'attottola obugubi bw'ayiseemu ng'akuza omwana aliko obulemu. Agamba nti: Okukuza omwana aliko obulemu olina kwewaayo kubanga si kyangu.\nOwangaalira mu bulamu obujjudde okusekererwa, okukumalamu amaanyi, okusindiikirizibwa, okukusosola n'ebirala ebiyinza okukuyinga obuzito n'osuulawo omulimu guno. Nazaala Ddiba nga November 2,1988. Wabula bwe nali ndi kumpi kuzaala nafuna omusujja ogw'amaanyi ennyo.\nBwe nazaala waayita ennaku nnya omusujja ogw'amaanyi ne gumukwata era ne gumulemaza, bwe bulemu buno bw'alina. Ng'akyali muto kitaawe yamutwalako mu ddwaaliro erimu nga lyali lya Bazungu, omusawo Omuzungu n'amugamba nti, "This child might not be useful", ekivvuunulwa nti "Omwana ono ayinza obutaba waamugaso gy'oli." Waabeerangawo ensiitaano n'addala okumutwala ku ssomero ne mu ddwaaliro nga kitaawe akanya kujuliza bigambo bya Muzungu.\nWabula nasobolanga okumuwangula n'amusasulira bye twabanga twetaaga. Kitaawe bw'afa ab'oludda lwe beegaana abaana bange bonna nga bagamba nti, Tomusange si y'abazaala.\nKino kyannuma era ne nsigala nga mbonaabona n'abaana bano okutuuka lwe bavuddemu. Siryerabira lunaku lwe nafi irwa maama. Nalina okubaako we ndeka Ddiba nsobole okugenda okuziika maama.\nEbiseera ebyo yali waka nga bamugobye fi izi. Olw'okubulwa we mmuleka, nasalawo mmutwale w'asomera asiibewo okutuuka lwe nadda akawungeezi nga nva mu lumbe. Ekyanzigya enviiri ku mutwe ye mukulu w'essomero lino okumungobya olw'okuba yali ammanja ebisale. Abantu bangi baatumalangamu amaanyi nga beebuuza ekitutta, okulafuubana n'omuntu bo gwe baalabanga ng'atali waamugaso.\nDdiba bwe yamala ekibiina ekyomusanvu nafuna essimu okuva mu kitongole kya Vision for Africa nga baagala okumanya ekiddako mu bulamu bwe. Bantegeeza nti, pulayimale yonna babadde bamusasulira ebisale by'essomero naye ate nga nange nali nsasula. Na buli kati simanyanga muntu yali alya ssente za Ddiba.\nMu kuyingira siniya, amasomero gonna gaatugobaganya nga gagamba nti tegasobola kubeera na muntu afaanana bw'ati. Oluvannyuma lw'okulafuubana ennyo baatuwa ekifo mu Mityana S.S. Wabula obuzibu ne bujja nga tewali musomesa waakulabiriranga Ddiba mu mbeera ye. Tuba tuli awo omusomesa omu gwe nzijukirako erya Sserunjogi ne yeewaayo okuyambanga ku Ddiba.\nOkusinziira ku mbeera ya Ddiba, omusomesa yatuwa amagezi tumupangisirize omuzigo okumpi n'essomero kubanga yali tasobola kubeera mu kisulo kimu n'abaana abalala. Era yatusaba tumufunire n'omuntu anaamuyambanga okumuwandiikira n'okumulabirira.\nWabula abantu abamu be twafunanga baabasigulanga nga babagamba nti, tubawa obusente butono. Kino kyali kizibu ng'okuddamu okufuna omuntu omulala kirwawo. Ddiba w'atuukidde wano tegubadde mulimu mwangu naye Katonda abadde ku ludda lwaffe. Nneebaza abantu bonna n'ebitongole ebituyambye okumalako, Mukama yekka y'ayinza okubasasula.\nRonald Kiyingi, musomesa wa Ddiba owa siniya.\nMUKAMA KINO AKIKOZE OKULAGA AMAANYI GE - DDIBA\nDdiba anyumya bw'ati ku bulamu bwe: Katonda wa buyinza kubanga abantu abasinga baali tebasuubira nti nnyinza okutuuka ku kino, era nkakasa nti amanyi bulungi gye ndaga. Maama yantwala ku ssomero ng'ayagala njige okwogera n'okusoma Olungereza, wabula ηηenze okumaliriza nga nnina diguli.\nOlungereza ndufuuwa, omulimu ogumbeezaawo ngulina, nkoze emikwano egy'ensonga omuli n'Abazungu ekiragira ddala nti Katonda aswaza ababuusabuusa amaanyi ge. Mpise mu biwonvu n'ebikko nga nnwanyisa embeera eno.\nAbaana mu masomero ne bakutunuulira ng'atali waamugaso, abamu ku bantu ne bakugambanga ebintu ebikumalamu amaanyi n'ebikunyiiza naye nga tosobola kubaddamu. N'obeera ng'otambula mu kkubo abantu ne bava ku bye bakola ne basamaalirira nga balinga abalaba eky'obulambuzi.\nWabula okulemerako kunnyambye okuddamu ebibuuzo by'abo abaali babuusabuusa obusobozi bwange nga sibanyeze, wabula balaba bituuseewo. ηηenda kuwandiika ekitabo ekikwata ku lugendo lwange olw'obulamu era ηηenda kukituuma "Baali Baseka". Osanga abalala bwe banaakisoma bajja kuddamu amaanyi n'abatamanyi Katonda basobole okumumanya.\nNnina ekirooto eky'okufuuka Pulezidenti era ne bwe buliba ddi, nnina okukigezaako. Njagala abantu abaliko obulemu okwekolera ku nsonga zaabwe, kubanga abalamu batukozesa nnyo okutulinnyirako ne batuukiriza ebigendererwa byabwe ffe ne tusigala nga tetuyambiddwa. ‘\nOKULABIRIRA DDIBA NANGE KYANNYAMBA OKUSOMA' Huzairu Bukenya y'omu ku baakola omulimu guno era annyonnyola bw'ati: Nasisinkana Ddiba mu 2009 ng'ali mu siniya yaakusatu e Mityana.\nNze nali namala dda okusoma siniya eyookuna naye nga ssente ezinnyongerayo zikyabuze. Omulimu ogwange kwabanga kusindikanga Ddiba mu kagaali buli ku makya n'akawungeezi. Nalinanga omulimu gw'okumuwandiikira ebisomesebwa kubanga tasobola kuwandiika. N'okubikkula ebitabo kyamukaluubirizanga, nga nnina okumubikkulira omuko gw'ayagala okusomako.\nKino kitegeeza nti, nalinanga okubeera naye kumpi buli kiseera ekyannyamba nange okusomanga ennyo. Bwe yamala siniya eyookuna olwo ffembi ne tuyingira siniya eyookutaano nange ne nziramu okusoma.\nTwamaliriza ffembi era ne tuyingira ku matendekero aga waggulu. Ye yali ku yunivasite e Makerere ate nze nga ndi ku YMCA.\nDdiba yasomanga misana nga nze nsoma kawungeezi ekyansobozesanga okusooka okumukolako emisana olwo nange ne ηηenda okusoma ebyange. Namukoleranga n'ebigezo ebimu ebitali byakamalirizo.\nWabula saamukopperanga nga by'aηηamba bye mpandiika ate nga tewali ankase. Kino nakikolanga asobole okumanya amaanyi n'obusobozi bwe obutuufu embeera ereme kumukaluubiriranga we siri naddala mu bigezo eby'akamalirizo.\nEkibi e Makerere saabera naye bbanga ddene ne twawukana nga nnina okukola ssente eziwerako kubanga nali nneewerera.\nKati nange ndi musanyufu nti wadde nayambanga Ddiba naye ate kyannyamba nange okusoma n'okufuna emikwano, kubanga mu kiseera kino okubeera mukwano gwa Ddiba naawe obeera wa maanyi.\nOkusimba ekipande ekyawula Buganda ku Bunyoro kuyimiriziddwa\nBannamagye abaawambye e Sudan baweereddwa wiiki 2 okuwaayo obuyinza\nSserwadda weebale kunjagala n'otosalako


OKWOGERA KU KHUMUSU\nKitange yayingira muddiiro wetugenda okwogerera nga alina omusuhafu mungaloze, era nga mukyenyikye alinamu okutiisa okwobujeemu, olwali okutuula bwati nanjolekera yakutamirawo kumusuhafugwe ogwekitiibwa nagunywegera bweyamala n’agisitula nemikonogye gyombi kulwokugigulumiza nagimpa.\nBwennagifuna okuva kuye nengikwata nemikonogyange nenginywegera, nasanyuka mumubirigwange, nekumbugana okutya okweki tiibwa bweyateera Qur, an mungalo zange kitange nagamba:\n- Wumbulula ekitabo kya katonda onsomereko ekitundu muntandikwa ye Jjuzu yekkumi mu Qur, an.\n◘ Nawumbulula ekitabo ekitabo ekyekitiibwa nentuuka kujuzu eyekkumi nensoma-oluvannyuma lwa Auzu billah mina sshaitani rajiimi, -ekigambo kyakatonda ekigamba:\n[MUMANYE NTI MAZIMA OMUNYAGO GWONNA GWEMUBA MU FUNYE MUKINTU MAZIMA KATONDA ALINAKO KHUMUSUYE- OMUGABO GWE- NOMUBAKAWE NABEKIKA NEBAMULEKWA NEBAMASIIKIINI NOMUTAMBUZE BWEMUBEERANGA MWAKKIRIZA KATONDA NE BYETWASSA KUMUDDUWAFFE OLUNAKU lwa Badri OLUNA ku LWOKUSISINKANA ebibina ebibiri NEKATONDA MUYINZA KUBULI KINTU KYONNA]\nKitange yankutuza nagamba:\n- Nziriraamu mpulire byosomye.\n◘ Nenziramu okusoma ekigambo kyakatonda ekigamba:\n“MUMANYE MAZIMA KYEMUFUNYE MUMINYAGO MUKINTU KYONNA MAZIMA ALLAH ALINAKO OMUGABO (KHUMUSU) NOMUBAKAWE NABEKIKA NEBAMULEKWA NEBAMASIKIINI NOMWANA WEKKUBO” yagambanti kimala...komaawo...bweyamala nakutamya omutwe katono nabeera nga eyenyumikiza yekennyini “MUMANYE NTI MAZIMA KYEMUFUNYE MUMINYAGO BULIMUKI NTU KATONDA ALINAKO OMUGABOGWE (KHUMUSU)”\nNaasitula omutwegwe gyendi nagamba nga addamu mpola mpola:\nKatonda agamba: “MUMANYE” abaffe wategeerako okulaalikibwa kwa KHUMUSU?\n◘ Nagamba-nga mbunidde amayengo gobutebenkevu obwamazima nokutya:-yye-yye...nkimanyi.\nOluvannyuma yasituka okuva mukifo watudde nankwasa omujallada omulundi ogwokubiri ogwamuli okumpi nga aguyita “WASAAELI” nensoma kungulu kwolupapula lwagwo olusooka erinnya lyomutunziwagwo “muhammadi bini Al-Hasani al- hurri al – Amili” nangamba: nzijiraamu ekitabo kya khumusu osome.\n◘ Nenzijayo ekitabo kya khumusu nemusomera hadiith okuva kunnabi (S.A.W.) ne ku imamu Ali (A) ne imam ASWADIQ (A) ne imam KAZIMI (A) mukhumusu.\nNemwezo zennamusomera MWALIMU hadiith e’no nga eyogerwa nomusajja ayitibwa Emurani bin musa yagamba nasomerako musa bini Jaafari (A) etteeka Lya khumusu nagamba: “Ekibeera ekya katonda ekyo kiba kyamubakawe ate ekibeera ekyomubaka ekyo kiba kyaffe”\nOluvannyuma yagamba: “Ndayidde katonda mazima katonda yayangyiriza kubakkiriza RIZIQ yaabwe nedirihamu ttaano baafuula e’mu kuzo nebagiwa katonda waabwe nebalya ennya nga ziri halaali”.\nAte hadiith eyayogerwa nomusajja ayitibwa SUMA-A yagamba: nabuuza Aba-l-Hasani (A) kubikwata kukhumusu, nagamba: “Buli mwekyo ekigasa abantu muki tono nemu kinene- ekingi”.\nNeeno Hadiith Eyayogerwa okuva ku muhammadi bini al- hasani al-ashi-ariyyi yagamba: abamu kubamasuhaba baffe bawandiika eri abi-Ja-afari-thaani (A):\nMbuulira kukhumusu eri mweebyo byonna omusajja byeyegasa nabyo mukingi nekitono, nemumiteeko gyonna nemubikolebwa? kiri kitya ekyo? Naawaandiika nomukono gwe: “khumusu luvannyuma lwakyakulya”.\nNali nakamala okusoma hadiith e’zo nembuuza kitange\n◘ Mukwogera kusswala wangambye: tosaalira mulugoye olukakatamu khumusu nga tonnaba kutoola khumusu waalwo oba zaka yaalwo-singa bikungaana byombi –nga tonnaba kukola Hijja , abaffe kinkakatako ntoole khumusu emmaaliyange yonna kiri kitya ekyo?\nKitange yagamba : khumusu ekakata mubino ebbijja :\nEkyo ekinyagiddwa nabasiramu mulutalo mubyobu – gagga ebijjulukuka, nebirala nga bibadde byabakaafiiri abasaana okuttibwa.\nEbijjibwa mubirombe nga zaabu ne Feeza nennuhasi nekyuma nekibiriiti nebirala, nabwekityo amafuta petrooli namanda gamayinja, oluvannyuma lwokujjako ebikola kukubijjayo nokubirongoosa, kalombolombo okubeera nti bituuka kubeeyi eyakatale nga bimaze ekigiro ekijjiddwamu nga kyenkana misiqaala (15) mu zaabu omulongoose omusengeejje oba okweyongeraka.\nAmawanika agomuttaka, kalombolombo okuwera ekigero ekijjiddwamu (15) mithiqaala zaabu omusenge jje oba okusingawo, ate feeza alina kuwera (105) mathaaqiili oba okusingawo oluvannyuma lwokujja ezikoze kukubirongoosa.\nEbijjibwa munnyanja nokwebbika muyo oba mumigga eminene egyo egibeeramu luulu ne marijaani nebirala singa biwera valyo yalyo Diinara ya zaabu.\nEmmaali ya halaali nga yetabudde ne haraamu mubimu kubifananyi byayo.\nAmagoba agabuli mwaka nga gafunibwa mukusuu bula oba kukola oba kutona okubeerawo nga mwemuli omusaala gwomulimu nebirala...\n◘ Kitegeezaki nti mazima amagoba gokusuubula ojjamu khumusu?\nSimagoba gakusubula gokka nti gegakakata okujja mu mwemuli Nze naawe.\n◘ Omusuubuzi abala atya amagobage nga ate kuliko okujjamu khumusu?\nAbala mmaali gyalina mubyokutunda nessente zaalinawo mubuliwo zennyini oluvannyuma lwokuyitawo omwaka okuva mukutandiikakwe mukusubula najjululamu:\nKapito yammaliye gyasuubula nayo.\nEssente zasansaanya mukufuna amagoba nga tulansi pooti amasanyalaze essimu ezasitoowa newasula nebirala.\nZakozesa yekennyini nekubantube okumala omwaka mulamba, ekitegeeza zakozesa mukulya nemukunywa okwambala nokusula, okutambula nebiwempe ebyo kwalirira munju, nokwejjanjaba nebirala, nga mwemuli okusasula amabanja nokutona ebirabo, nebimukakata ko nengeendo nemikolo nebirara ebyobutonde ngayye\nEranga tukubalibwa nga kudiibuuda nakwonoona bwamala okujjululamu ebintu ebyogeddwa, ajjamu 20./. mubisigaddewo nawaayo khumusu.\n◘ Yanyanjulukiza bwatyo nakuleeta kyakulabirako.\n- Okugeza nga: singa olaba omusuubuzi mukuweza omwa ka nga asubula aba alinawo omutwaalo gwa diinari mubuliwo ate nabeera nemitwaloze awamu aba alina emitwalo esatu, kati laba kapito yali yadiinari nkumi ttano, nasansaanyako nga asuubula tulansipooti essimu amasannyalaze, edduuka nebirala byamalawo diinari 1000, nasansaanya yekennyini nefamileye mumwaaka omulamba diinari 4000, kati amagoba oluvannyuma lwokujjako kapito nebikozesebwa mukusuubula noku lya omwaka omulamba amagoba gabeera diinari mutwalo mulamba amakulu nti: 30000-20000=10000 ezo zezikakata okujjamu khumusu, nekigero kya khumusu ziba diinari lukumi: 10000-5= 2000 ezo zessente zalina okuwa enkakafu\n◘ Nnakuki zentandikirako okubala amagoba nsobole okumanya nti omwaka guyiseeko kati nkakasibwako okuwa khumusu?\nOtandikira mukulabika kwamagoba singa tobeera namulimu kwowangaalira kati okuva lwewatandiika okugasibwa newayitawo omwaka nga toziteese mukulya oba kwambala oba kujjanjaba oba kugula byanju oba kutambula... oba ...oba ... Jamu khumusu kukyofunye, naye bwobeera nomulimu gwowangaaliraka mubulamubwo, awo tandikirawo okuba ennaku okuva lwewatandiika okupakasa nokusuubula.\n◘ Singa ngula engoye nga zange neziyitako omwaka nga sizambadde?\nZijjeemu khumusu waazo nabwekityo omukulu famile awa khumusu –nabuli nannyini –mubintu byaguze mumwaka ebyomunju kyokka natabikozesa, nga mubyo mwemuli ebisigala munjuuye nga omucheere oba engano oba obuwunga oba omubere oba sukaali oba amajaani oba kasooli oba empindi oba amafuta oba Gaasi nebirala.\n◘ Ekitegeeza nti buli ekyeyongera kukyetaago nata kikozesa oba kiriibwa oba kyambalwa... aba alina okujjamu khumusu?\nYye... bwelutuuka olunaku lwokuwa kubyetaago ebyomwaka nobiweera khumusu waabyo okuvamubyo oba ogerageranya valyo yaabyo gyewabigulirako.\n◘ Nngerageranya beeyi yaabyo olunaku olwokubala khumusu oba beeyi yaabyo mukiseera kyokugula?\nObala beeyi yaabyo erikukatale olunaku lwokuwa khumusu, sosi beeyi gyewagulirako.\n◘ Singa mba siwadde khumusu ya kye taago ekyali kinkakatako okukijjamu khumusu?\nOba tokkirizibwa kukikozesa okutuusa lwojjamu khumusu, naye kikkirizibwa nolukusa lwomulamuzi wa sharia singa alaba nga mulimu amasulaha –(omugaso).\n◘ Omuntu afudde nga tannaba kuwa khumusu ate natalaamira kujjamu khumusu kati omulimu gwa abasika gweguliwa?\nkibakakatako okutoola khumusu mwebyo byennyini byeyasikiza mukusooka kuddaame no’busika, mwebyo tujjululamu Singa omufu yali mujeemu tawa khumusu mazima kimukakatako omusika nga mukkiriza okutwaala ebintu byomufu naye takakasibwako kumala bbanja lyamufu mwebyo ebikakatamu khumusu.\nNabwekityo mubuli kintu kyonna ekizzibwa eri omukkiriza okuva eri oyo atawa khumusu mumma liye mukukolagana oba bwerere, mazima agitwala ate nakkirizibwa okujikozesa, nga bwalina oluku sa okukozesa maali yooyo atawa khumusu singa agimuwaamu olukusa awatali kufuula yiye mwebyo byonna omukkiriza tabeera nakibi wabula kibeera kwoyo eyaziyiza okutoola khumusu.\nBwatyo bweyagamba kitange bweyamala nasirika okumala akaseera Aze nemmwanguwira nemmubuuza:\n◘ Omusubuzi akalaki oba nannyini ttaka eryokulimirako oba nannyini factory oba omukozi oba muyizi oba abatali a’bo singa tawa khumusu era nga teyebala yekennyini kutoola khumusu mwaka namwaka yenya gira mugyo nagasibwa nafuna amagoba gessente nazi mba amayumba nagula ebintu byenju nekapeti ne ngoye, oluvannyuma najjukira okutoola khumusu mu magoba a’go?\nKimukakatako okutoola khumusu mumagoba a’go okuva mubuli kyoyogedde no’bala Singa tekibeera mubyakulya ebyomwakagwe, wabula nga bifisse bya kubyetagobye ebyomwaka.\n◘ Mpaayo kukyokulabirako?\nEnju gyeyagula natagifuula makaage, kubanga alina enju endala etali e’yo kimukakatako okujiweera khumusu nebiwempe byeyagula natabikozesa kulwobuteetaaga kubikozesa nabyo abijjamu khumusu waabyo.\nNe byetaago byeyagula kyokka nga talina haaja kubyo oyo alikuddaalalye kimukakatako okubijjamu khumusu.\n◘ Ate ekibadde mubikozesebwabye mumwaka okugeza nga enju gyeyagula okubeeramu oba ebintu byeya gula nabikozesa kulwobwetaavubwe gyebiri n’ebiri nga ebyo.\nSinga abanga yagula enju oba ebintu okuva muma goba gomwaka gwennyini gweyabeera munju e’yo mukozesa ebintu takakasibwaka kujjamu khumusu, nebirala bwebitwo.\n◘ Bwabeera nga yagula enju mumagoba agamwee kungaanizaako mumyaka egyayita okwongera kumagoba gomwakaguno gweyabeera munju-nga abantu abasinga obunji bwebakola omwaka guno-nga bwendowooza mwabo abakunga nya amagoba negeetabula namapya kibakakatako okubala khumusu?\nKikakatakuye okugenda eri omulamuzi washaria oba asisitantiwe balongoose naye ebintu ebirimu okubuusabuusa nti bya mumagoba agayita oba muma goba amapya agomwaka gweyabeera munju, naye ekyo ekimanyika nti kyamumyaka egyayita alina oku kijjamu khumusu mangunnyo.\n◘ Singa tasobodde kuwa khumusu mulundi gumu obanga mulimu obuzibu?\nOmulamuzi washaria oba asisitantiwe amuyambako okugabanyamu oluvannyuma lwokubizza mubuyinzabwe abeerenga awampolampola.\n◘ Nze kakati nsula naawe munju emu, abaffe kinkakatako okuwa khumusu oba kimala khumusu owuwo ggwekennyini?\nYye kikukakatako okuwa khumusu mumagobaago newankubadde nga olinange munju emu Singa ofunye amogoba negasigala gyoli omwaka mulamba nga togakozesezzaako kubanga tolina kyetaago.\n◘ Singa ntawaana mukiwummulo ekyomusana ekyeeya.\nNga ndimuyizi- kumusaalagwomwezi gwe kitange notazinjijaako mbeerenga nzikozesa nze mwennyini mubyambalo, abaffe kikakafu kunze okuwa khumusu mubusente bwange obwomwezi?\nBwozikozesa mubikusaanira towaamu khumusu, ate bwozitereka oba ekituntu muzo neziyitako omwaka okakasibwako okuwa khumusu muzewatere ka.\n◘ Ekifo kyokusuubula nannyinikyo yakigula namusingo ekifo nebikozesebwa najjamu khumusu mumwaka ogusooka abaffe kimukakatako okuwa khumusu nga ayongera kuzeeyongera kumusingo nebikozese bwa buli mwaka?\n- Nedda –wabula kimukakatako okuwa khumusu mweebyo ebyoyongerako oluvannyu lwokutunda ekifo nokulabbika amagoba mukyo bwabanga taga kozesezza mumwakagwe.\n◘ Ebyombo byokuliiram no’kunyweeramu Singa bikozesebwa nga ebyokwewunda, abaffe okukozesa okwo kubalibwa nga kukozesa okujjawo khumusu?\nSinga okubaawo kwabyo kumanyikiddwa eri abalala nga yye mubantu era nga obutabeerawo bubabuke ndeevu mukiseera ekyo mubikozesebwa byomwakagwe era tawa khumusumubyo\n◘ Omuwendo oba ekigero kyessente nannyinizo yazijjamu khumusu oluvannyuma nazikyuusa nazza mukika kye sente endala kyokka valyo yaazo nenafuwa okuge rageranya nessente ezaasooka nasalawo okuzitereka neziyitako omwaka.\nTekimukakatako kutoola khumusu mubeeyi eyeyonge rako ebbanga nannyinizo lyamala nga alina ekige ngererwa kyokutereka maali mubuliwo.\n◘ Ebimu kubyokulya biteekebwawo nagavumenti nebitundi bwa kubeyi eyawansi okugerageranya nebeyi erikukakatale Singa nannyini byo aba tafunyemu kintu nebiyitako omwa ka abaffe okubala beeyiyabyo ebalibwa kubeeyi yagavumenti oba kubeeyi eri kukatale?\nEgerageranyizibwa kubeeyi eri kukatale mukiseera kyokuwa khumusu.\n◘ Ekitundu kyettaka nannyinikyo yakigula musharia nakikozesa nayenga ettaka yaliwandikisa mumannya gamuntu mulala eranga kiyinzika eri omulala okumu jjako (nannyinilyo) musharia essaawa yonna gyayagala abaffe kimukakatako okujjamu khumusu kati oba okutuusa lwawandiikisa mumannyage?\nKimukakatako okujjamu khumusu katikati Singa liweza obulombolmbo obutaano obwayise okunyo nyola.\n◘ Omusaala gavumenti gweewa omukozi omutuuze\nOmwewogomi- oba akolanga atudde abaffe kimuka katako okujjamu khumusu wazifunira wennyini oba okutuusa nga kuyiseeko omwaka?\nEbifisseeko byajjamu khumusu nga omwaka guyise.\n◘ Bwenzijamu khumusu ani gwenziwa?\nKhumusu elimu ebitundu bibiri ekitundu kya lmamu muhammadi muntadhiri (a.s.) kikozesebwa mubintu ebisi imisa imamu okukozesa mubyo era nga kukkirizibwa na marijaa omumanyi ategeera empuyi zonna, oba zimu weebwa yemwennyini ate ekitundu ekirala kiwe bwa baavu ne baamasiikini nabatambuze abaana be njira abahashimi abakkiriza nabwekityo mubaavu nga bamulekwa abakkiriza mwemuli abakolera kubibakakatako muddiini yaabwe entereevu\nAbahashimi agendereramu abeeguusa kusaidi ya taata wabwe eri Hashimi Jajja wa Nnabbi owekitiibwa MUHAMMADI (S.A.).\nByebyo, ate tekikkirizibwa kuwa khumusu eri oyo aliisibwa nenanyini kuwa khumusu nannyini maali nga taata oba maama, omukyala, omwana, nga bwe kitasaana kuwaayo khumusu eri oyo azikozesa muharaamu, wabula kyetagisa mukuziwa okubeera nti temuli kuyamba kukwonoono newankubaddenga sikukozesa muharaamu, nga bwekitasaana kuziwa mulesi wasswala oba munjwi wamwenge oba eyeyoleka nobwononefu.


Bukedde Online - Abaami ba Kabaka babiri bafudde\nOmulema atabukidde muganzi we lwa kumugattako musajja mulala\nBakaayanidde omulambo gwa taata wa Bobi Wi...\nKATIKKIRO Charles Peter Mayiga atenderezza omumyuka owookubiri owa Pokino ng’omusajja abadde omukozi, omuwulize, aweereza Kabaka we obuteebalira okutuusa ku ssaawa esembayo w’aviiridde mu bulamu bw’ensi eno.\nBino byabadde mu bubaka, Katikkiro bwe yatisse Minisita omubeezi owa Gavumenti ez’ebitundu e Mmengo, Joseph Kawuki mu kuziika Hajji Isaac Semujju abadde omumyuka owookubiri owa Pokino (Omwami wa Kabaka atwala essaza ly’e Buddu) eggulo ku kyalo Butale e Masaka.\nMayiga yasabye Bannaddu “ okubeera abakozi n’okuweerera abaana nga Hajji Semujju olw’engeri gy’abadde akola okusobola okuzzaawo ekitiibwa kya Buddu nga bwe kyalinga edda.”\nHajji Semujju abadde atawaanyizibwa obulwadde bw’ensigo era nga bwamunyiikirira omwezi oguwedde n’atwalibwa mu ddwaaliro e Mulago gye yafiiridde mu kiro ekyakeesezza Olwokubiri nga February 10, 2015.\nOkuziika kwetabiddwaako Omumyuka wa Pulezidenti, Edward Ssekandi, ababaka ba Palamenti, abaami b’amasaza n’abalala.\nAte Vincent Biriko Yiga abadde yaakalondebwa ku bwami bw’eggombolola ya Kabaka ey’e Butayunja mu ssaza ly’e Busujju, yafudde eggulo ku makya mu ddwaaliro e Mulago.\nYiga abadde mutuuze ku kyalo Kiggwa, mu ggombolola y’e Butayunja nga yafuna obulwadde obw’amangu n’addusibwa mu ddwaaliro e Mityana ku Ssande gye yaggyibwa n’aweerezebwa mu ddwaaliro e Mulago era nga w’afiiridde abadde abuuzaayo wiiki bbiri okutuuzibwa mu ofiisi eyo.\nAziikibwa leero ku ssaawa 10.00 mu biggya bya bakadde be e Kiggwa, Busujju.\nAba Goodlyfe babawaddemu ne bacamuka\nEyeeyise mbega wa poliisi bamukutte\nSsaabawolereza wa Buganda yeeyamye okukolagana ne Katikkiro Mayiga


Bukedde Online - Ziizino sitayiro za laavu ezitambula n’emyaka gy’olina\nBy'okola okusigala nga buli sitayiro y'akaboozi...\nEbintu 12 abawala bye bakola ne bigoba abasajja...\nABAGANDA bagamba nti; “Amazina amayigirire gamenya omugongo..” Kino tekikoma ku mazina gokka, wabula buli kintu ky’okoppye kiyinza ate okukuleetera obuzibu.\nEnnaku zino abantu balaba ebintu eby’enjawulo ebyekuusa ku mukwano naddala obukodyo bw’omu kisenge ne baagala okuzikoppa.\nWaliwo ababufunyeemu ne bongera ebirungo mu mukwano gwabwe, naye ate waliyo n’abanyiga ebiwundu.\nDokita William Mutebi ng’akola n’ogwokubuulirira abafumbo e Ntebe agamba nti waliwo sitayiro z’omukwano eziyinza okukosa abafumbo abamu, sso ng’abalala zibagendera bulungi.\nWAKATI W’EMYAKA 18 NE 25:\nBano baba bakyali bato mu birowoozo era nga babeera baakamanya ebintu ebitonotono ku mukwano.\nBaba bavumbuzi era ebiseera ebisinga beegatta kwesanyusa so si kuzaala.\nBatera okwettanira sitayiro nga ey’omusajja okusinziira emabega, omuwala okubeera mu mitambo n’endala.\nEkirungi ky’emyaka gino engeri gye baba bakyali bato, baba basobola okukola buli kimu awatali kukaluubirizibwa.\nEMYAKA 25 NE 35:\nBano baba baluddeko mu kisaawe ky’omukwano era baba n’amaanyi mangi, wadde ng’obwagazi buba butandise okwesala.\nKu ludda lw’abasajja baba baagala okuteeka mu nkola byonna bye baayiga mu myaka gy’okuvumbula.\nAbasinga baba ne famire naye era ebintu biba bikyabawoomera. Bana bakyasobola sitayiro zonna ez’ekivubuka wadde ng’abasinga bettanira misonale, kajiiko, ey’ekigaali n’endala ezongera okubalaga nti bakyalimu endasi.\nWAKATI W’EMYAKA 36 NE 50:\nMu myaka gino buli omu aba ategedde bulungi omubiri gwe, era ng’ensonga z’omukwano tezibakwasa nsonyi.\nKu ludda lw’abakyala abamu baba tebakyazaala ekibayamba ebirowoozo okweta obulungi ne banyumirwa omukwano.\nWadde abasinga balowooza nti amaanyi gakyabawala, naye weesanga ng’obukodyo obumu butandika okubakaluubirira.\nSitayiro ya misonale y’esinga okubanguyira kuba teyeetaaga maanyi mangi ku njuyi zombi, ate ng’esobola okubamatiza obulungi.\nEkirala, engeri abamu gye baba bafunye ku mibiri, sitayiro ezimu nga kabuzi, kajiiko n’endala ezeetaaga okwesitula oba okwewanirira ennyo zitandika okubakaluubirira.\nWAKATI W’EMYAKA 50 NE 70:\nMu myaka gino, abasajja Ab’ekika kino, beetaaga sitayiro ezibakuumira munda mu bukyala okusigala nga bakyalina amaanyi, era bw’afulumayo okumala akabanga ayinza okuggwaamu amaanyi.\nSitayiro z’okuyimirira, okwewanirira ennyo, okusitula ku munno n’endala ezeetaaga amaanyi bazigenda kitono.\nAte ku ludda lw’abakazi nabo omubiri guba gutandise okunafuwa nga sitayiro ezeetaaga amaanyi agawerako n’okwewanirira ennyo tebakyazisobola.\nABAKYALA ABAAKAZAALA BAKIKOLA BATYA?\nDr. Wilson Ngura okuva mu Norvik Hospital agamba nti omukyala eyaakazaala alina okugumiikiriza waakiri omwezi gumu, bw’aba azadde bulungi n’alyoka addamu okwegatta, ate bwe baba bamulongoosezza ebbanga eryo lisukkako okusobozesa nnabaana okudda obulungi mu kifo kye.\nNgura agattako nti omukyala bw’aba yaakazaala, sikirungi kutandikira ku sitayiro za maanyi kuba omubiri gwe guba gukyali munafu.\nEkirala mulina okukozesa sitayiro ezitawa musajja bbeetu kugenda wala nnyo kuba ebitundu by’omukazi ebyekyama biba bikyalimu obukosefukosefu, era n’obwagazi buyinza okuba obutono.\nMusobola okukozesa ey’omukazi okudda waggulu kuba eno emuwa ekyanya okukola kyonna ekitaamukaluubirize, ate ng’omusajja tajja kukozesa maanyi mangi, kuba omukazi y’abeera mu mitambo.\nOba musobola okukozesa sitayiro y’okwerera, ng’omusajja atudde ku ntebe oba ku buliri, olwo munne n’amutuulako mpolampola ne kyetinda.\nSITAYIRO EZIZUULIDDWAAMU EMIZE OKUSINZIIRA KU MYAKA\nDokita Innocent Mutyaba okuva e Mulago agamba nti omukazi awezezza emyaka 40 n’okudda waggulu alina okwesonyiwa sitayiro z’abavubuka nga kabuzi, ey’ekigaali, kabalaasi n’endala kubanga engeri gy’aba azaddeko, ebitundu ebizaala naddala nnabaana ayinza okukosebwa naddala ng’omuntu gwali naye tamubaliridde.\nSitayiro y’omukazi okubeera ku ngulu nnungi naye oluusi eyinza okukosa obusajja, naddala ng’omukazi gw’oli naye alina amaanyi mangi, oba ng’omusajja asussizza emyaka 50.\nObukodyo omuli okukomba ebbakuli, okumalira mu ffeesi, mu kamwa ne mu bitundu ebirala oluusi bizaasaanya endwadde, naddala ng’omuntu gwoli naye tomwekakasa.\nDr. Mutyaba agattako nti mu kunoonyereza okwakolebwa mu 2010 ku bantu abaalwala ‘red eyes’ kwazuula nti abamu baakozesanga akakodyo k’omusajja okumalira mu ffeesi ya munne.\nAbafumbo abakuze bwe baba bakozesa sitayiro ya misonale, omusajja talina kukozesa maanyi mangi engeri munne gy’aba takyalina nnyo maanyi.\nAbakazi bwe bakaddiwa, baddamu ne bafunda mu bukyala, noolwekyo sitayiro y’omukazi okudda mu mitambo kiyinza okumukaluubiriza olw’obulumi.\nAkaboozi kannyumira nga munnange ataddemu amaanyi


Abaayise ebigezo bya P.7 bajaganya, beesunga kugenda Namagunga na Buddo – Watchdog Uganda\nOmukulu we ssomero lya Global Junior e Mukono Kato Sentongo Anthony nga asanyukirako abayizi Muyeti Joel eyafunye 4 ne Kisubi Palvinpike naye 4.\nOLUVANYUMA lwe bigezo bye kibiina eky’omusavu okudda, abazadde n’abayizi mu massomero ag’enjawulo mu Disitulikiti ye Mukono, badduse za mbwa okutuuka ku massomero abaana baabwe gye babadde basomera okusobola okumanya butya bwe baakoze.\nTwasobodde okutuukako mu massomero okuli Global Junior School elisangibwa ku kyali Ttakajjunge ku luguudo lwe Bugerere eno twasanze abayizi n’abazadde baaabwe baatuuse dda okulaba ebigezo bwe byagenze.\nOmukulu we ssomero lino Sentongo Kato Anthony yagambye nti kuluno ebibuuzo abaana baabwe baabikoze bulungi nnyo kubanga baafunye abayizi abayitidde mu ddaala erisooka 208, kyagamba nti obuwanguzi bwavudde eri abazadde abayizi n’okusingira ddala abasomesa be yayogeddeko nga abakola obutebalira ne kigendererwa eky’okuyisa abaana be basomesa.\nMaama wa Jose Chameleon Prossy Mayanja nga asanyukirako muzzukulu we Ryan Mukiibi Serunjogi eyafunye obubonero 5 ku ssomerolya Global Junior E mukono\nOmuyizi Muyeti Joel Bennhin eyasinze n’obubonero 4, yagamye nti ayagala nnyo okwegatta ku ssomero lye Buddo Kings Collage, era agamba nti agenda kuteeka nnyo essira ku masomo ga science kubanga ekirooto kye kufuuka Musawo ajjanjabe abantu obulwadde bwa sukaali.\nKisubi Palvinpike naye eyafunye obubonero 4 agamba nti obuwanguzi basomesa be n’abazadde baabubaddemu nnyo wakati, era nalaga obwetaavu bw’okwegatta ku ssomero lya Kings Collage Buddo asome oluvanyuma afuuke Yinginiya.\nAbayizi, Abasomesa n’abazadde ba Globala nga bajaganya oluvanyuma lwe bigezo okudda\nRyan Mukiibi Serunjogi naye yafunye obubonero 5 era Jjajjawe Prossy Mayanja ono nga ye maama wa bayimbi okuli Jose Chameleon nabalala yamuleese kipayopayo ku ssomero okusobola okujaguliza awamu ne banne.\nMukiibi agamba nti abasomesa baamubereddewo nnyo era ne yebaza ne Jjajjawe okufaayo okumulabirira.\nBishop West Primary School\nKu ssomero lye kkanisa ya Uganda elimanyiddwanga Bishop West Primary School nga lino gye buvuddeko lyafuulibwa elyekisulo kyokka mu kawefube w’okutumbula eby’enjigiriza mu massomero ge kkanisa bayizi nayo baayise bulungi.\nBano okuli Musasizi Simon 8, Ndawula Daniel 11, Luwambya Shaban 8 ne Matayo Andrew 8.\nAbayizi abaasinze okukola obulungi mu ssomero lye kkanisa elimanyiddwanga Bishop West Primary School\nBaabadde basanyufu byansusso okulaba nga ebigezo bikomyewo nga bayitidde waggulu.\nAkulira eby’ensoma ku ssomero lino Samuel Isabirye yagambye nti okuva essomero lino bwe lyafuulibwa elye kisulo babadde bakolera ddala bulungi ne yeebaza abazadde n’abasomesa banne beyayogeddeko nga abakoze obutaweera okulaba nga abayizi bano basoma bulungi era ne bayita.


Rema yasoose kukolebwako mikolo gya buwangwa...\nSSENTEBE wa Kwagalana bwe yabadde ayogera ku mukolo gw’okwanjula Rema, yagambye nti abantu bye baalabye mu kwanjula byabadde biwero, balinde embaga egenda okumenya emiti!\nGodfrey Kirumira mu kiti kye ng’omuzadde ludda lwa Hamza Sebunya ate era nga Ssentebe w’ekibiina ky’abagagga Kwagalana abaatadde ensimbi ennyingi mu mukolo gw’okwanjula; yagambye nti embaga eno yaakubeerawo omwaka ogujja.\nWabula Kirumira yagasseeko nti ennaku z’omwezi baakuzitegeeza abantu mu kiseera ekituufu; n’annyonnyola nti enteekateeka tebasobola kuzirambulula mu kiseera kino, kubanga ensi yajjula abalogo n’abantu ab’ettima abataagaliza abasobola okwekiika mu ntegeka ssinga bazimanya mangu.\nWadde pulaani y’embaga abamu ku beenyigidde mu kwanjula bagirina, wabula ensonda zaategeezezza nti Rema Namakula ne Sebunya si kye kintu kye bataddeko amaanyi mu kiseera kino era nti kati batunuulidde kya kuzimba famire ennyweevu n’okunyweza emisingi gy’obufumbo bwe baatandise.\nWadde mu kwanjula okwa bulijjo abako bagenda okuvaawo nga bawadde olunaku embaga lw’enaabeerawo, wabula ewa Rema, olunaku abako baavuddeyo tebaluwadde era kya kusalwawo luvannyuma.\nRema bwe yabadde ayogera ku mukolo gw’okwanjula yakirambise nti oluvannyuma lw’okuwoowebwa ne Hamza ate n’omukolo gw’okwanjula ne gukolebwa; Bamaseeka baabawadde olukusa okutambuza obufumbo kubanga kati buli mu mateeka ag’eddiini, n’amateeka ag’ensi.\nOmu ku ba famire yategeezezza nti Rema wa nkizo nnyo mu kusalawo ku by’embaga eyo era balinze kigambo kye; olwo balyoke batandike entegeka. Kyokka Bukedde mu kwogera ne Rema ku ssimu ku nsonga za pulaani y’embaga, yayanukudde kimu; “musooke mutulekemu.”\nHajji Isa Musoke eyabadde ssentebe w’olukiiko olwateeseteese okwanjula kwa Rema bwe yatuukiriddwa ku ssimu yagambye nti enteekateeka weeri era mu maaso eyo bajja kuba bajanjulira abantu.\nGeofrey Kayemba maneja wa Rema yagambye nti “Eby’embaga sibimanyiiko naye kye mmanyi mu buwangwa ab’oludda lw’omulenzi bawandiika ebbaluwa mu butongole etutegeeza ku mbaga ne lwe bagisuubira okubaawo; kati katulinde ebbaluwa.” Abamu ku bafamire bakyalina ebibuuzo ku mbaga oba enaabeerawo nga beesigama kw’ebyo ebiva ku ludda lw’omusajja n’ebyo ebiva ku ludda lwa Rema ebiraga nti tewali kyasaliddwaawo.\nKyokka abamu ku baabadde ku mukolo baagambye nti oluvannyuma lw’amaanyi agaayoleseddwa ku mukolo gw’okwanjula n’ensimbi ennyingi ezaateekeddwa mu kwanjula, abagole beetaaga obudde bave mu bukoowu obwo, balyoke balowooze ku by’embaga.\nAbakugu balaze langi z'olina okussa mu nviiri otambule n'omulembe


Afande Bakaleke n’abalala banoonyerezebwako ku bigambibwa nti bajja ku bamusiga nsimbi ssente zabwe | NTV\nHome » News » Akawungeezi » Afande Bakaleke n’abalala banoonyerezebwako ku bigambibwa nti bajja ku bamusiga nsimbi ssente zabwe\nAfande Bakaleke n’abalala banoonyerezebwako ku bigambibwa nti bajja ku bamusiga nsimbi ssente zabwe\nEkitongole kya poliisi ekikwasisa empisa kiri mu kunonyereza ku basajja bakyo abagambibwa okuba nga baliko emivuyo gy’ebenyigiddemu nga oba oli awo baliko ba musiga nsimbi bebayinza okuba nga bafeze.\nEnkya ya leero, emikutu gy’amawulire egy’omutimbagano oba gyiyite social media, gyikedde kufulumya mawulire agalaga nga abanene mu poliisi bwebakwatiddwa olwokufera ba musiga nsimbi okuva mu ggwanga lya South Korea. Ku mikutu gya social media, obwedda bategeeza nga omuduumizi wa poliisi y’omumaserengeta ya Kampala Siraje Bakaleke bweyakwatiddwa edda abitebye.\nYadde ensonga zino nga bwezayogeddwa ssi bweziri, awali omukka tewabula muliro.\nOlwaleero, omwogezi w’ekitongole kya poliisi ekikwasisa empisa Vincent Ssekate ategezezza nga omuduumizi wa poliisi mu maserengeta ga Kampala Siraje Bakaleke n’abakulu abalala abamuddirira okuli DPC ne OC CID nga bwebayitiddwa olunaku lw’eggulo nebabulirizibwako ku nsonga ezekuusa ku by’okufulumya ba musiga nsimbi okuva mu ggwanga mu ngeri etali mu mateeka era nga waliwo n’ebiyitingana nti bano basooka kugyibwako ssente olwo nebagala okubafulumya mu mankwetu okubuza obujulizi.\nSsekate ategezezza nga bwewaliwo abaserikale bana abakwatiddwa nga kati bali Nalufenya nga bano bebakwatiddwa lubona nga bafulumya ba musiga nsimbi bano ku kisaawe entebe mu ngeri eyamankwetu.\nBa musiga nsimbi bano nga tebannakakibwa kufuluma ggwanga, kigambibwa nti abaserikale abaabakwata bandiba nga baliko ekifo ekikusifu gyebabasibira mu kifo ky’okubatwala ku poliisi ye Katwe gyebaali balina okugenda wabula nga Ssekate agamba nti bakyanonyereza okuzuula ekituufu.\nOmuserikale wa poliisi Muhammad Kirumira nga kati ali mu kuwerennemba n’emisango omuli n’egyokwonona erinnya lya poliisi azze akyogera lunye nga mu poliisi bwemujuddemu abamenyi b’amateeka nga n’abasinga basirikale ba mayinja wabula nga kino poliisi ekiwakanya.\n‹ Namukadde ow’emyaka 100 aziikuddwa mu ntiisa e Buikwe\nPulezidenti Zuma owa South Africa eby’okulekulira sibyaliko ›\nPosted 21 hours 13 min ago..\nPosted 21 hours 8 min ago..\nPosted 21 hours 6 min ago..\nPosted 20 hours 52 min ago..


Bukedde Online - Ssemwanga Kisolo yasimattuka amagombe emirundi ebiri\nSsemwanga Kisolo yasimattuka amagombe emirundi ebiri\nKabaka ayagalizza ab'enzikiriza za kristo amazaalibwa amalungi\nAbatunda engoye enkadde basabye Gavt. -mut...\nEMU ku mboozi Muhamood Ssemwanga Kisolo ze yasinga okunyumisa mu mboozi ye ey’ebyafaayo ku leediyo yali ya bukulembeze bwa Idi Amin.\nOmanyi Amin yali ayagalibwa Bannayuganda 90 ku buli 100 abatasomye, naye ng’abalala 90 ku buli 100 abasomye bamufujja lulusu!.\nNaye nga Kisolo bw’anyumya engeri Amin gye yawambamu obuyinza nga January 25, 1971, n’akunyumiza engeri Abangereza gye baali bapanzeemu olukwe lw’okuwamba Obote, naye nga baali baagala kizibwe we ayitibwa Akena Adoko amuddire mu bigere, kyokka Isaac Maliyamungu n’awulira ku lukwe luno n’alaba n’engeri abajaasi b’omu nkambi ya Malire gye baali beejagamu era bwatyo n’ategeeza ku Idi Amin eyalinnya mu mupango guno ng’oyinza okulowooza nti Kisolo ye Maliyamungu, oba nti ddala olukwe yalulimu!\nKisolo abadde n’ekitone ky’okunyumya. Ng’akwata ekibooziboozi ky’omuntu yenna n’akissaako omutwe n’amagulu ng’akozesa obumanyi bwe obw’ebyafaayo n’olowooza nti ddala by’akunyumiza yabirimu!\nEmboozi endala gy’abadde aluka n’osigala nga weenuguuna yaliwo nga September 9, 1977, Idi Amin lwe yalagira abantu 15 bakubwe amasasi mu Pan African Square e Katwe!\nKisolo yategeeza ng’ali ku leediyo: Ku olwo nga September 9, Idi Amin yayita abantu bonna babeewo nga bakuba amasasi abayeekera abaali baagala okuwamba gavumenti ye.\nYasooka n’akung’aanyiza emmundu ku Nile Mansions n’ayita ababaka b’amawanga ne bannaddiini ne bazitunulako. Olwo abakwate ne babakaka okusoma ekiwandiiko ekikakasa nti beenyigira mu lukwe lw’okuwamba Amin.\nKu ssaawa nga 5:00 ez’enkya, abajaasi baaleeta ebigoma ebijjudde omusenyu ne basibako abantu ab’okukuba amasasi.\nKu ssaawa nga 9:00 ez’olweggulo, ab’okutta baabaleeta mu kibangirizi ne babasiba ku bigoma, ku 10:00 Amin yayita ku ssaawa ya Kkwiini ng’avuga Wogani ng’atikkidde entalabuusi.\nOlw’okuba gwali mwezi gwa kusiiba, abantu baali balowoozan nti Amin agenda kuyingira ekibangirizi asonyiwe abasibe naye yayitawo kkuutwe! Lt. Col. Butabika olwo n’awa ekiragiro ne babasasira amasasi!\nNaye engeri Kisolo gye yanyumyamu emboozi eno, n’engeri gye yasiiga ekifaananyi ky’ekyobeera ekyabuutikira Kampala akawungeezi ako nga naawe toyinza butatya!\nOlwo ye Kisolo n’akulaga nti abadde tawena, nti ogwo gwali mulundi gwe gwakubiri okulaba be bakuba amasasi ne babatta.\nOmanyi nga ndi wa myaka 15 nga nsoma S3 mu Old Kampala SS, Amin nga January 23, 1973 yalangirira bw’agenda okukuba amasasi mu lujjudde, abayeekera be yali akutte bawe abalala ekyokulabirako. Nnava ku ssomero ne mbalaba nga babatta...!’ Abaddenga agamba nti olw’ebyo bye yalaba, alinga eyakyalako emagombe emirundi ebiri kyokka n’asimattuka!\nKale abatuuze b'omu Ndeeba ne Bannayuganda ababadde banyumirwa pulogulaamu y’ebyafaayo ebadde eweerezebwa Muhamood Ssemwanga Kisolo ku leediyo ya Super FM basigadde mu kiyongobero.\nSsemwanga aludde ng'atawaanyizibwa obulwadde bwa kookolo w'emimiro yafiiridde mu ddwaaliro lya Kampala Hospital ku Lwomukaaga n’aziikibwa ku Ssande nga 21/12/14 ku biggya bya bajjajjaabe e Makenke - Gayaza.\nJohn Mukasa, omutuuze mu Ndeeba agamba nti Kisolo abadde muliranwa we mulungi, ng’akeera n’agenda ku leediyo n’avaayo ku ssaawa nga musanvu n’akwata ekicupa kya sooda ekinene n’atuula emabega w'amaka ge n’abeera okwo.\n“Nga bw'omubuuza ky'akola emmanju akuddamu nti, ‘ndowooza ku byafaayo!’,” Mukasa bwe yagambye.\nKisolo ne mu Ndeeba babadde baamukazaako lya ‘byafaayo’ olw'engeri gy’abadde anyumyamu ebyaliwo mu ggwanga ne mu mawanga ag'enjawulo mu pulogulaamu ye ey’ebyafaayo gy’abadde aweerereza ku Super FM.\nNaye nga ye Kisolo ebyafaayo abadde abimanyi. Nzijukira mu pulogulaamu Emboozi Teba Nkadde eya March 14, 2008, Kisolo yategeeza nti DP ye yasooka okutegeka obuyeekera obuggtyako Obote nga ne Museveni tannakirowoozaako.\nYategeeza: DP ye yasooka okutegeka olutalo lw’okuggyako gavumenti ya UPC .\nNga February 6, 1981 Museveni ne basajja be baba balumba enkambi e Kabamba, Andrew Kayiira owa UFM yali mu maka g’omugenzi Kalidinaali Emmanuel Nsubuga, era gye yasula nga bategeka lutalo okuggyako Obote.\nOlwo bakamanda ba UFM nabo baali basisinkanye e Lubaga, mu maka ga John Dibya okutegeka olutalo.\nMu August wa 1980, Boniface Byanyima, Sam Kutesa n’omukunzi wa DP Specioza Naigaga (Kazibwe) baagenda e Bulaaya okutegeka olutalo oluggyako Obote wamu n’okukung’aanya ssente z’olutalo!\nNnyina w'omugenzi omuto, Florence Namutebi agamba nti Kisolo yazaalibwa abagenzi Hadijah Nakiboneka ne Diriisa Muwanga mu 1958 mu Ndeeba mu zooni ya Mpomba era naye w’abadde alina amaka ge.\nPulayimale yagisomera mu Lubiri p/s gye yava ne yeegatta ku Old Kampala ss gye yatuulira siniya eyoomukaaga nga wano emisomo wey agikomya.\nYaliko omusambi w'omupiira\nBwe yatuula S6, Kisolo yeegatta ku ttiimu y'omupiira eya kkampuni ya Lint Marketing Board, eyali esunsula ppamba era eyamuwa omulimu nga bw’agisambira omupiira. Eno yaliyo ebbanga eriwera, bwe yavaayo n’atandika emirimu gy'okukola ku leediyo era akoze ku ziwerako.\nAtandika ku leediyo\nBwe yannyuka omupiira kwe kutandika okukola ku leediyo nga yaatandikira ku Radio Star nga nayo yakolangayo pulogulaamu y’ebyafaayo eyayitibwanga ‘Emboozi teba nkadde’, bwe yavaayo ne yeegatta ku leediyo ya Impact gye yava ne yeegatta ku Super FM gy’afiiridde.\nKisolo yalwana mu lutalo lwa Museveni era nga bw’atandika okukunyumiza bye yalaba mu nsiko toyagala amale.\nNamutebi agamba nti Kisolo aludde ng'atawaanyizibwa kookolo w'emimiro nti wabula mu August w’omwaka guno, kookolo yanyiinyittira ‘aatwalibwa mu ddwaaliro lya Kampala Hospital ng'eno teyavuddeyo okutuusa ku Lwomukaaga Mukama bwe yamujjuludde mu bulamu bw'ensi eno.\nKisolo talese mukyala naye alese abaana bana okuli omulenzi omu n'abawala basatu. Omu ku baana b'omugenzi, Swaiga Ssemwanga abadde yaakatuula S6, alaajanidde abazirakisa abasobola okumukwatirako okwongerayo emisomo gye mu maaso bamuyambe nti kubanga kitaawe y’abadde maama era taata nga kati ebibye biringa ebikomye.\nDan Kyazze: Baamusibako olw'okugeraageranya Amin ne Obote